text:
रामबाबू साहू- सीपीआईएमएल
केवटी सं के ?
हमर गाम आओर विधानसभा क्षेत्र केवटी मे 24 अक्तूबर के वोट पड़य वाला अछि. परिसीमन के बाद एकर चुनाव क्षेत्र मे किछ बदलाव आएल अछि. ओना त जिला दरभंगा अछि मुदा परिसीमन के बाद लोकसभा क्षेत्र मधुबनी मे आबि गेल अछि.
केवटी सं अखन अशोक कुमार यादव विधायक छथिन्ह. बीजेपी विधायक अशोकजी पूर्व केंद्रीय मंत्री हुकुमदेव नारायण यादव जीक के सुपुत्र छथिन्ह. 38 साल के अशोक जी तेसर बेर विधायक बनय चाहय छथिन्ह.
अशोक जीक मानल जाए त हुनकर कहनाय छनि कि पिछला विधानसभा चुनाव के दौरान ओ जतेक वादा कएने छलखिन्ह ओकरा करीब-करीब पूरा करि देने छथिन्ह. सिंघवाड़ा मे 34 करोड़ रुपया सं पुल बनएलाह...महम्मदपुर मे सेहो पुल बनि रहल अछि. दूटा पुल लाइन मे अछि.
मौजूदा एमएलए साहब के इहो कहनाय छनि जे कइटा दोसर काज के संग ओ 30 बेडवाला एकटा पीएचसी आओर दोसर 12 प्राथमिक स्वास्थ्य केंद्र के लेल मंजूरी ल लेने छथिन्ह. हिनकर कहनाय छनि जे एहि बेर पार्टी के स्थिति पिछला बेर सं बेसि मजबूत अछि.
केवटी असेम्बली क्षेत्र मे यादव वोट करीब पचास हजार अछि. अशोक जी यादव वोट के संग अगिड़ा-पिछड़ा दूनु वोट मिलय के उम्मीद करि रहल छथिन्ह. हिनका मुस्लिम वोट बंटय के फायदा सेहो मिल सकय छनि.
केवटी विधानसभा क्षेत्र मे हिनकर मुकाबला मुख्यरुप सं आरजेडी के फराज फातमी आओर कांग्रेस के मो. मोहसीन जी सं छनि. फराज फातमी पूर्व केंद्रीय मंत्री मो. अली अशरफ फातमी जीक सुपुत्र छथिन्ह. चुनाव के लsक फराज जी उत्साह सं भरल छथिन्ह.
28 साल के युवा चेहरा फराज फातमी जीके चुनाव मे जीताबय के लेल फातमी जी खुद दिन-राति एक कएने छथिन्ह. फराज अलीगढ़ मुस्लिम विश्वविद्यालय... एएमयू सं डॉक्टर छथिन्ह. मुस्लिम बहुल केवटी मे जीत के उम्मीद करय छथिन्ह.
फातमी जीक उत्साह पर पानि फेर सकैत अछि कांग्रेस. कांग्रेस सं उम्मीदवार मो. मोहसीन हिनका लेल वोटकटवा साबित भ सकय छथिन्ह. हिनका संग 6 टा दोसर आओर मुस्लिम उम्मीदवार ठाड़ छथिन्ह.
अगर केवटी विधानसभा क्षेत्र के वोटिंग परसेंटेज के हिसाब सं देखय जाए त बेसि वोट पड़ला पर मुस्लिम उम्मीदवार के जीतय के उम्मीद रहय छनि. मतदान के प्रतिशत कम रहला पर एहि ठाम सं दोसर उम्मीदवार जीत सकैत अछि.
अगर 1977 के विधानसभा चुनाव सं देखय जाए त एहि साल 53.52 फीसदी वोट पड़ल जेहि सं दुर्गादास राठौर जी चुनाव जीतय मे कामयाब रहला. मुदा एहि के बाद 1980 मे मतदान प्रतिशत बढ़ि क 68.16 भेलाह पर कांग्रेस के शमाएले नबी जीतलाह.
एहिना 1985 मे वोटिंग परसेंट 59.45 रहलाह पर कांग्रेस के प्रो. कलीम अहमद जीतलाह. 1990 मे ई प्रतिशत बढ़ि क 67.30 भ गेल आओर जनता दल के गुलाम सरवर जी चुनाव जीतलाह. 59.66 वोटिंग भेलाह पर सरवर जी 1995 मे फेर जीत गेलाह.
सन 2000 मे गुलाम सरवर आरजेडी सं लड़लाह. मुदा एहि बेर फेर भारी मतदान 68.93 फीसदी होए के कारण ओ जीतए मे कामयाब रहलाह. गुलाम सरवर जी लालू-राबड़ी सरकार मे विधानसभा अध्यक्ष आओर मंत्री सेहो रहलाह.
मुदा फरवरी 2005 आओर अक्तूबर 2005 के चुनाव मे वोटिंग कम होए के कारण अशोक कुमार यादव जीतय मे कामयाब रहलाह. फरवरी 2005 मे 41.91 मतदान भेल जखन कि अक्तूबर 2005 मे 41.50 प्रतिशत.
एहि सं कहल जा सकैत अछि जे अगर मुस्लिम वोट के बंटवारा नहि भेल आओर भारी मतदान भेल त फराज फातमी आ फेर मो. मोहसीन आगां निकलि सकय छथिन्ह. मुदा मतदान प्रतिशत कम रहल त अशोक जी के राह आसान भ जएतन्हि.
ओना ई अखन तक चलय आबि रहल परिपाटी के मुताबिक अछि. आगां सेहो एहिना होएत नहि कहल जा सकैत अछि. एहि मे बदलाव सेहो भ सकैत अछि. गुप्त मतदान मे मतदाता एक तरह सं राजा होएत अछि. जिनका वोट पर मोहर लगा देथिन्ह एमएलए बना देथिन्ह.
(फोटो सौजन्य: मैप्स ऑफ इंडिया)
-:केवटी सं ठाड़ उम्मीदवार के नाम:-
अशोक कुमार यादव- बीजेपी
फराज फातमी-आरजेडी
मो मोहसीन- कांग्रेस
मो एम. इस्लाम- निर्दलीय
मधु रंजन प्रसाद- बीएसपी
रामबाबू साहू- सीपीआईएमएल
रामबाबू साहू- सीपीआईएमएल
बालकृष्ण झा- निर्दलीय
नजरे आलम- निर्दर्लीय
वसी अहमद खान- निर्दलीय
निसार अहमद- निर्दर्लीय
मो सदरे आलम- निर्दर्लीय
मो जुनैद सत्तार- निर्दलीय
Subscribe to: Post Comments (Atom)


c: text/html

text:
मुजफ्फरपुर । अगिला मास तक शाही लीची क पहिल खेप बाजार मे आबि जाएत। अनुकूल मौसम लीची बागान मालिक क उम्मीद कए बढ़ा देलक अछि। हालांकि, एहि बेर सेहो दोसर राज्य मे लोक कए एहि शानदार फल क लेल ऊंच कीमत दिए परत। वजह भंडारण सुविधा क अभाव अछि। मुजफ्फरपुर क शाही लीची कटा एक बागान मालिक, भोलानाथ झा क कहब अछि,’एहि बेर मौसम काफी नीक रहल। ठंड सेहो नीक भेल आ गर्मी सेहो धीरे-धीरे अपन असर देखा रहल अछि। एहि स नीक पैदावार भेल अछि।Ó बागान मालिक क मुताबिक एहि बेर बिहार मे लीची उत्पादन मे 60 फीसदी तक क इजाफा भ सकैत अछि। एहि स बागान मालिक खुश त छथि मुदा आब हुनका भंडारणक चिंता सता रहल अछि। झा क कहब अछि, ‘लीची दोसर फल स काफी अलग होइत अछि। एकरा गाछ स तोड़बाक सबस नीक समय ओ होइत अछि, जखन तापमान 42-44 डिग्री सेल्सियस होइत अछि। एकर बाद एकर भंडारण क लेल ठंडा वातावरण क जरूरत होइत अछि। अगर तापमान कनिको बेसी भेल, त लीची बर्बाद भ जाइत छैक जाती है।Ó बिहार मे सब साल करीब 3 लाख टन लीची क उत्पादन होइत अछि। हालांकि, एखन धरि प्रदेश मे एकर भंडारण क कोनो व्यवस्था नहि अछि। किसान क शिकायत अछि जे एहि कारण स ओकर पैदावार क एकटा पैघ हिस्सा बर्बाद भ जाइत अछि। संगहि, खराब हेबाक डर स हुनका लीची औने-पौने दाम मे बेचबा लेल मजबूर भ जाइत छथि। मुजफ्फरपुर क एकटा अन्य बागान मालिक किशन कुमार क कहब अछि, ‘हमरा लग मे एतबा टका नहि अछि जे हम एकरा सहेज कए राखि सकैत छी। दोसर दिस, सरकार क दिस स एहि बाबत कोनो व्यवस्था नहि कैल गेल अछि। एहि कारण हमरा एकरा कम दाम पर बेचबाक अलावा कोनो रास्ता नहि बचैत अछि।
मुख्य पृष्ठ समाद विशेष लीची क भेल अछि नीक पैदावार

robotstxt: allowed

filter: keep


text:
किला अद्भुत छैक। किलाक देबार भग्नावस्थामे रहितहु अपन यौवनक याद दिआ रहल अछि। किलाक देबार एतेक चाकर छैक जे ओदृपर तँ आसानी सँ एकटा रथ निकलिये जाइत हेतैक। देबारमे लागल ईंटा दू-दू फीट नमहर आ लगभग गोटेक फुट चाकर छैक। चीनक देबारसँ कम मोट नहि हेतैक ई अपन यौवन कालमे। किलामे एकटा पोखरि छैक, ककरो नहि बूझल छैक, जे कहिया खुनाएल ई पोखरि। बूढ़-पुरानक कहब छन्हि जे ई पोखरि राक्षसक कोरल अछि। किछु लोकनिक तँ ई मत छन्हि जे एहिमे एकटा सुरंग सेहो छैक-जकर रस्ता कतओ आर निकलैत छैक। सुनैत छियैक जे घ्राज-परिवारक सदस्यकेँ आपातकालमे बाहर निकालैक लेल एहन सुरंग बनायल जाइत छलैक। किलाक कात-करोटमे जे गाम छैक तकर नाम सेहो ऐतिहासिक। किलाक पूब दिस छैक फुलबरिया नामक गाम आ ओकर बगलमे सटल छैक गढ़ी गाम..जे आब अप्रभ्रंश भऽ कऽ गरही भऽ गेलैए। किलाक पच्छीम दिस छैक रमणी पट्टी नामक गाम आ ओहिसँ सटल छैक भुपट्टी। किलाक दक्षिणमे छैक बिक्रमशेर, जतय प्राचीन सूर्य मंदिरक अवशेष भेटलैए। ई बात ध्यान देबाक जोग जे सूर्य मंदिर देशमे बड्ड कम जगह छैक। बलिराज गढ़क खुदाई पहिल बेर 1976 मे भेलैक, जखन केन्द्रमे साइत डॉ0 कर्ण सिंह एहि बिभागक मंत्री छलाह। गढ़क उद्धारक लेल मधुबनीक पूर्व सांसद भोगेन्द्र झा आ कुदाल सेनाक अध्यक्ष सीताराम झाक बड्ड योगदान छन्हि। किछु इतिहासकार लोकनिक कहब छन्हि, जे ई किला बंगालक पालवंशीय राजा लोकनिक किला भ सकैत अछि वा फेर मौर्य सम्राटक उत्तरी सुरक्षा किला भऽ सकैत अछि। ओना किछु गोटेक कहब छन्हि जे एकर बड्ड संभावना- जे ई किला मिथिलाक प्राचीन राजधानी सेहो भऽ सकैत अछि।
एकर पाछू ओ ई तर्क दैत छथिन्ह, जे एखुनका जे जनकपुर अछि, ओ नव जगह अछि आ ओतुक्का मंदिर 18हम शताव्दीमे इंदौरक महाराणी दुर्गावतीक द्वारा बनबाएल गेल अछि। विद्वान लोकनि जनकपुरक ऐतिहासिकताक संदिग्ध मानैत छथि। हमरा एहि संबंधमे एकटा घटना मोन पड़ि रहल अछि। 10 साल पहिने पटनामे वैशालीक एकटा सज्जन हमरा भेटलाह आ कहलन्हि जे बलिराज गढ़ वास्तबमे मिथिलाक प्राचीन राजधानी अछि। हुनकर कहब छलन्हि जे ह्वेनसांगक एकटा विवरणक मुताबिक पाटलिपुत्रँस एकटा खास दूरी पर वैशाली अछि, वैशालीसँ एतेक दूरीपर काठमांडू (काष्ठमंडप) अछि आ काठमांडूक दच्छिन आ पूब दिशामे मिथिलाक प्राचीन राजधानी छैक। एखुनका जनकपुर ओहि मापदंडपर सही नञि उतरि रहल अछि। पता नञि एहि बातमे कतेक सत्यता छैक। एकर अलावा, रामायणमे सेहो मिथिलाक प्राचीन राजधानीक संदर्भमे किछु संकेत छैक। रामायणक संकेत सेहो बलिराजपुरकेँ मिथिलाक राजधानी होएबाक संकेत कय रहल अछि।
पूर्व सांसद भोगेन्द्र झाक मुताबिक, राजा बलिक राजधानी महाबलीपुरम भर सकैत अछि, जे दच्छिन भारतमे छैक। सभसँ पैघ बात ई जे पूरा मिथिलामे बलिराजपुरसँ पुरान कोनो किला नहि अछि, जे मिथिलाक प्राचीन राजधानी होएबाक दावा कय सकए। किलाक भीतर उबड़-खाबड़ मैदान छैक, जे राजमहलक जमीनक भीतर धँसि जएबाक प्रमाण अछि। एतय एकाध जगह खुदाई भेलैए आ ओहीमे काफी कीमती धातु आ समान भेटलैक अछि। अगर एकर ढ़ंगसँ खुदाई कएल जाय तँ नञि जानि कतेक रहस्य परसँ आवरण उठि जायत। एखन धरि सरकारक तरफसँ कोनो ठोस प्रयास नहि भऽ पाओल अछि, जञिसँ बलिराज गढ़क प्राचीनताकेँ दुनियाक सोझाँ रखबाक कोसीस कएल जाय। बस एकटा कामचलाऊ सड़कसँ एकरा बगलक गाम खोजपुरसँ जोड़ि देल गेलैक आ इतिश्री कय देल गेलैक।
यदि बलिराज गढ़क खुदाई ढ़ंगसँ कएल जाय आ एतय एकटा नीक संग्रहालय बना देल जाय तँ बढ़िया काज होयत। मिथिलांचलक हृदयस्थलीमे रहबाक कारणेँ एतय मिथिला पेंटिंगक कोनो संस्थान वा आर्ट गैलरी सेहो खोलल जा सकैत अछि। एकटा नीक(चाकर आ चिक्कन हाईवे) क संग नीक विज्ञापन बलिराजगढ़क पर्यटक सभकेँ निगाहमे आनि सकैत अछि। एहिसँ इलाकाक गरीबी दूर करबामे सेहो मदद भेटत। यदि एकरा बुद्धा सर्किट वा रामायण सर्किटक अंग बना लेल जाय तँ आर उत्तम।


text:
नई दिल्ली। 01 दिसंबर। घर म' सोना रखबाक लेल मोदी सरकार एक बड़का फैसला लेलन्हि। वित्त मंत्रालय घोषणा करैत कहलनि कि विवाहित महिला 500 ग्राम, अविवाहित महिलाएं 250 ग्राम आर पुरुष 100 ग्राम तक सोना जांच केँ दायरा सँ बाहर राखल गेल अछि। आयकर विभाग केँ एहि फैसला केर मुताबिक, पुश्तैनी आर घर म' राखल सोना पर कुनु टैक्स नहि लागत। ऐहिक संगे - संग लोग क' आय केर हिसाब सँ सोना रखबा पर पाबंदी नहि होयत।
अपने क' बता दी कि देश केँ सर्राफा बाजार केँ कारोबारि सभ पिछ्ला दुइ सप्ताह म' सभ सँ बेसी सोना की कीनना छैथ। सर्राफा बाजार केँ कारोबारि सभ क' डर छैन्ह कि कहीं सरकार सोना केर आयात पर किछ प्रतिबंध नहि लगा दैथ। गौरतलब अछि कि दुनिया भरी म' भारत सोना केँ दोसर सभसँ पैघ खरीदार देश अछि। संगहि इयो मानल जे रहल अछि कि 1000 टन सोना भारत म' कालाधन केर रूप म' पड़ल अछि। 500 -1000 टक्का केँ नोट बंद भेलाक बाद बड़ा पैमाना पर लोग सभ अप्पन कालाधन सोना किंबा म' खपा देलन्हि। 500 -1000 टक्का केँ पुरनका नोट बंद होयबाक घोषणा के दिन देश भरी म' देर राति सोना कीनल गेल छल। गुजरात आर मुंबई समेत कैको इलाका केँ तस्वीर सेहो सामना आयल छल। आब देखबाक ई अछि कि माेदी सरकार केँ एहि फैसला केँ लोग पर की असर पड़ैत अछि।


text:
सभ सँ पूछताछ करबाक बाद जखन सीबीआई टीम वापस चल गेल तखन मीडिया सँ बात करैत स्वर्गीय राजदेव रंजन केर पत्नी आशा रंजन कहली कि ओ सीबीआई केँ अधिकारि सभ क' स्पष्ट रूप सँ कहली कि हुनकर पति केर हत्या राजद के बाहुबली नेता व सीवान के पूर्व सांसद मोहम्मद शहाबुद्दीन केँ कहला पर भेलनि।
आगा ओ कहली कि शहाबुद्दीन पहिनो हमर पति क' धमकाबैत छलाह। राज्य के सरकार व पुलिस पर हमरा भरोसा नै अछि, एहि लेल शूरू सँ हम एहि हत्या कांड केँ जांच सीबीआई सँ करेबाक मांग करैत छलहुँ।
अपने क' बता दी कैल्ह सीबीआई टीम सीवान स्थित मोहम्मद कैफ व जावेद के घर पहुँच पुछताछ केलनि। गौरतलब अछि कि पत्रकार राजदेव रंजन के हत्या म' मोहम्मद कैफ उर्फ बंटी आर जावेद केर नाम संदिग्धक रूप म' सामना आयल अछि।


text:
नई दिल्ली । योजना आयोग द्वारा प्रस्ताव मंजूर भेलाक बाद राष्ट्रीय औसत स कम साक्षरता दर वाला बिहार, उत्तर प्रदेश, बंगाल आ छहटा अन्य राज्य कए सर्व शिक्षा अभियान क तहत केंद्र आर बेसी कोष उपलब्ध कराउत। एहि राज्य कए कोष मौजूदा 65:35 क मुकाबला मे 75 : 25 क अनुपात मे भेटत।
वर्ष 2011 क जनगणना क अनुसार राष्ट्रीय साक्षरता क औसत दर 74.04 प्रतिशत अछि, जखनकि बिहार मे साक्षरता क दर 63.8 अछि। बिहार क मांग छल जे एहि कोष मे केंद्र क हिस्सेदारी आओर बढबाक चाही। तर्क छल जे ओ सर्व शिक्षा अभियान कार्यक्रम लेल अपन हिस्सा कए पूरा करबा मे असमर्थ अछि।
ज्ञात हुए जे सर्व शिक्षा अभियान क तहत छह स 14 साल तक क बच्चा लेल ओकर मौलिक अधिकार क रूप मे शिक्षा कए नि:शुल्क आ आवश्यक बनाउल गेल अछि। एहि कार्यक्रम क तहत स्कूल खोलल जाइत अछि संगहि अतिरिक्त कक्ष, शौचालय, पेयजल सन सुविधा सुनिश्चित कैल जाइत अछि।
सर्व शिक्षा अभियान क तहत खर्च 2010-11 क 32 हजार करोड़ स बढ़ाकए 2011-12 मे 38 हजार करोड़ क देल गेल अछि। वर्ष 2000-2001 मे लागू भेलाक बाद स सर्व शिक्षा अभियान क तहत करीब तीन लाख नव स्कूल खुलल अछि आ शिक्षकक 20 लाख पद मंजूर कैल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
नियुक्ति घोटाला के आरोप जदयू विधायक मेवालाल चौधरी पर लागल अछि। आरोप अछि कि मेवालाल चौधरी अप्पन कार्यकाल केर दौरान विश्वविद्यालय नियुक्ति के नाम पर घोटाला करैत 80% से बेसी नौकरि बिहार के बाहरक छात्र सभके देलैन्ह। अपने के बता दी कि मेवालाल चौधरी सबौर कृषि विश्वविद्यालय मे बतौर कुलपति के पद पर कार्यरत छैथ।
एहि घोटाला के दौरान ई देखबाक लेल भेटल कि जाहि छात्र सभके हुनकर पीपीटी (पावर पॉइंट प्रेजेंटेशन) के आधार पर ऐकेडमिक अंक कम छल हुनका पीपीटी आओर साक्षात्कार मे 100% अंक द' देल गेल छल। ओतहि दोसर दिस पीपीटी आयोजिते नहि कराया गेल छल। संगहि जाहि छात्र सभक ऐकेडमिक क्वॉलिफ़िकेशन बढ़िया छल हुनका साक्षात्कार आओर पावर प्वाइंट प्रेजेंटेशन मे 1% से सेहो कम अंक देल गेल छल। ई घटना प्रकाश मे अएबाक बाद पक्ष विपक्ष दुनु पार्टि के बीच घमासान शरू भ' गेल अछि।
ओतहि एहि घोटाला ल'के बीजेपी के बिहार के पूर्व उपमुख्यमंत्री सुशील कुमार मोदी आरोप लगौलन्हि कि एहि घोटाला मे खूब पाय के खेल खेलल गेल अछि। एहि घोटाला ल'के सरकार एखन धरी चुपी साधने अछि। संगहि जखन एहि बाबत आरोपी विधायक से बात कायत गेल ते ओहो बात के टारैत बाद मे जानकारी देबाक बात कहलैन्ह।


text:
बिहार के अड़तीसों जिला सूखाग्रस्त घोषित करि देल गेल अछि. मुख्यमंत्री नीतीश कुमार आई स्वतंत्रता दिवस के मौका पर गांधी मैदान मे एकर घोषणा करलखिन्ह. एहि सं पहिने बिहार के 38 मे सं 28 जिला के सूखाग्रस्त घोषिक कएल गेल छल.
गांधी मैदान मे झंडा फहरावैत काल मुख्यमंत्री कहलखिन्ह जे बिहार पिछला चारि साल सं लगातार प्राकृतिक आपदा झेल रहल अछि. मुदा अहां सभ जेना पहिने एकर मुकाबला करलौं ओहिना एकरो करब तकर उम्मीद अछि.
एहि सं पहिने काल्हि 14 अगस्त के बाकी बचल 10 जिलाक डीएम संग विडियो कांफ्रेंसिंग कएल गेल. जेहि मे ई बात सामने आएल जे ओहि जिला मे सेहो आधा सं बेसि रौदी जकां हाल अछि. जेहि दस आओर जिला के सूखाग्रस्त घोषित कएल गेल अछि ओहि मे सहरसा, सुपौल, मधेपुरा, पूर्णिया, पश्चिमी चंपारण, गोपालगंज, खगड़िया, किशनगंज, अररिया आओर कटिहार शामिल अछि.
सूखाग्रस्त इलाका घोषित भेलाह के बाद आब राज्य के सभ जिला के किसान भाई लोकनि के सरकारी मदद मिलतन्हि. हुनका सरकार के तरफ सं बीज...डीजल आओर दोसर तरहक सहायता मिलतन्हि...सब्सिडी मिलतन्हि. लोन...कर्ज वसूली किछ दिन के लेल सेहो रोकि देल जाएत. पटनी के लेल बिजली के व्यवस्था कएल जाएत.
सूखाग्रस्त इलाका मे सरकार के तरफ सं मुफ्त अनाज सेहो देल जाएत. सरकार तरफ सं राहत आओर रोजगार के लेल कई तरहक काज सेहो शुरू कएल जाएत. सूखा सं निपटय के लेल राज्य सरकार ओना केंद्र सरकार सं पांच हजार करोड़ रुपया सं बेसि के मदद के मांग करि चुकल अछि. सूखा के जायजा लेबय लेल एकटा केंद्रीय दल राज्य के दौरा सेहो करि चुकल अछि.
मॉनसून मे पानि नहि भेलाह सं लोक परेशान छथिन्ह. खेत सभ मे दरार पड़ि गेल अछि. रौदी सं रोपनी नहि भेल. किछ लोक सभ सिंचाई कS रोपनी कएलखिन्ह मुदा रौदी के कारण ओहो सूखा गेल. किसान सभ कर्ज के बोझ सं सेहो दबल जा रहल छथिन्ह. जतेक मदद मिलबाक चाही से नहि मिल रहल छनि.


text:
नई दिल्ली । केंद्रीय गृह राज्यमंत्री मुल्लापल्ली रामचन्द्रन भारत-नेपाल सीमा पर बिहार मे स्थित जोगबनी मे एकीकृत चौकी क आधारशिला रखलाह। जोगबनी एकीकृत सीमा चौकी बिहार मे दोसर आ अटारी (पंजाब) आ रक्सौल (बिहार) क बाद देश मे तेसर एकीकृत चौकी अछि, जतय आइ स निर्माण शुरू भ गेल। जोगबनी एकीकृत चौकी लगभग 190 एकड़ मे बनत आ अगस्त 2011 तक बनि जेबाक आशा अछि। आधारशिला रखबा काल बिहार क स्वास्थ्य मंत्री नन्द किशोर यादव सेहो मौजूद छलाह। एहि एकीकृत चौकी क प्रमुख विशेषता मे मडूलर डिजाइन, प्रत्येक प्रक्रिया क लेल निर्धारित लेन, सीमा स एबा-जेबा लेल अलग गेट, न्यूनतम यातायात संकुलता, रूट क जानकारी, मार्ग-निर्देश, प्रशासनिक आ सुविधा क्षेत्र शामिल अछि। एहि ठाम जे सुविधा प्राप्त रहत ओहिमे यात्रा क अंतर्गत पड़ाव क इमारत, मुद्रा विनिमय, इंटरनेट सुविधा, निरीक्षण स्थल, गोदामशीत भंडार, बैंक, स्कैनर, सीसीटीवीपी ए प्रणाली, पार्किंग, जलपान-भोजन दुकान आ अन्य जन सुविधा शामिल अछि। भारत-नेपाल सीमा पर दू टा आओर एकीकृत चौकी उत्तर प्रदेश मे रूपईडीहा आ सुनौली मे बनत।
मुख्य पृष्ठ समाद विशेष जोगबनी सीमा पर बनत एकीकृत चौकी


text:
पूर्व रेल मंत्री लालू प्रसाद यादव के बाद आब बिहार के मुख्यमंत्री नीतीश कुमार के बारी अछि. अरे... हम साइडलाइन होए बारे मे नहि कहि रहल छी. बात अछि जे आब नीतीशजी के सेहो विदेशी विश्वविद्यालय सं लेक्चर के लेल बुलाबा आएल छनि. नीतीशजी के लंदन स्कूल ऑफ इकॉनामिक्स के तरफ सं ‘ग्रोथ वीक 2009’ मे भाग लेबय लेल न्योता देल गेलन्हि. ‘ग्रोथ वीक 2009’ के आयोजन 22 सं 25 सितम्बर तक लंदन स्कूल ऑफ इकॉनामिक्स मे भs रहल अछि.
मुख्यमंत्री के इंटरनेशनल ग्रोथ सेंटर सं मिलल न्योता मे विकास के विभिन्न आयाम... खासकर ग्रामीण क्षेत्र मे विकास के लेल होए वाला अनुसंधान आओर नीति निर्धारण पर बोलय के लेल कहल गेल छनि. ओना अखन धरि हुनका लंदन जाए के बारे मे कोनो फैसला नहि कएल गेल अछि. ई पूरा राज्य के हालात पर निर्भर करैत अछि... किएक त राज्य मे आई-काल्हि ओहिना सूखा के लs क हाल खराब अछि.


text:
पटना। सूबा मे स्कूल स बाहर 6 स 14 वर्ष क बच्चा क संख्या वर्ष 2010 मे घटि कए 3.5 प्रतिशत रहि गेल अछि। सामान्य गणित क सवाल कए हल करबा मे प्रदेश क बच्चा क उपलब्धि राष्ट्रीय औसत स कहीं बेसी अछि। एनुअल स्टेटस आफ एजुकेशन रिपोर्ट 2010 (असर रिपोर्ट) मे एकर खुलासा भेल अछि। इ रिपोर्ट दिल्ली मे उपराष्ट्रपति क हाथ स जारी कैल गेल अछि। असर सबटा जिला मे 977 विद्यालय क रेंडम पद्धति स चयन करि ओकर औचक निरीक्षण करि रिपोर्ट तैयार केलक अछि। वर्ष 2006 मे असर रिपोर्ट क अनुसार 12.8 प्रतिशत बच्चा स्कूल स बाहर छल, जे 2010 क रिपोर्ट मे घटिकए 3.5 प्रतिशत रहि गेल। वर्ष 2010 मे स्कूल मे नामांकित बच्चा क संख्या बढ़ि कए 96.5 प्रतिशत पर पहुंच गेल। सरकारी विद्यालय मे 2006 मे जतए 72.2 प्रतिशत नामांकित छल ओतहि 2010 मे इ संख्या बढ़ि कए 89.8 प्रतिशत भ गेल। रिपोर्ट क अनुसार सूबा क कक्षा 8 क 69 प्रतिशत बच्चा सामान्य गणित मे क्षेत्रफल क सवाल ठीक ढंग स हल करि लैत अछि, जखनकि राष्ट्रीय औसत मात्र 50 प्रतिशत अछि। वर्ष 2006 मे 5 वर्ष क आयु क जतए 45.4 प्रतिशत बच्चा विद्यालय अबैत छल ओतहि 2010 मे 52.7 प्रतिशत बच्चा अबैत अछि। एहि प्रकार स वर्ष 2006 मे आंगनबाड़ी आ बाल वर्ग मे 3 वर्ष क 49.1 प्रतिशत आ 4 वर्ष क 57.7 प्रतिशत बच्चा अबैत छल। इ संख्या 2010 मे बढ़ि कए क्रमशः 74.5 आ 78.9 प्रतिशत भ गेल। रिपोर्ट मे सरकारी विद्यालय क अनुदान मे वृद्धि क सेहो चर्चा अछि। वर्ष 2009-10 मे 81.4 प्रतिशत विद्यालय कए स्कूल क रखरखाव आ 79.6 प्रतिशत कए स्कूल क विकास क वास्ते अनुदान राशि प्राप्त भेल अछि। ओतहि 82.4 प्रतिशत विद्यालय कए टीचिंग लर्निग सामग्री क लेल अनुदान भेटल अछि।
मुख्य पृष्ठ समाचार गणित मे काफी आगू अछि बिहार क बच्चा


text:
प्रत्यक्षदर्शि सभक मुताबिक, घटना काल आठो गोटा सड़क कात ठाढ़ छला तखने तिलकामांझी स' जीरोमाइल दिस जे रहल तेज रफ्तार अनियंत्रित मारूति बलेनो कार सभके दाबी देलक। हादसा म' दुनू मृत व घायल जेल म' कैद अप्पन परिजन सभसँ भेंट करे आयल छला। अनियंत्रित कार सभके दाबैत एक गाछ सँ टकरा गेल। कारक रफ्तार केर अंदाजा एहि बात स' लगाओल जे सकैत अछि कि जेल के सामना मौजूद एक बंद गुमटी धक्का लगलाक बाद दस मीटर दूर जे गिरल। हादसे म' गाड़ी के अगुलका हिस्सा पूरा तरहे क्षतिग्रस्त भ' गेल।
एहि दुर्घटना म' एक बाइक सवार (अज्ञात) केर मौके पर मौत भ' गेल। ओतहि कजरैली के कुमरथ गाम निवासी मकुंदी पासवान केर अस्पताल ल' जेबाक क्रम म' मौत भ' गेलनि। घायल म' नाथनगर के सबौर इंग्लिश फरका स्थित अपन घर जे रहल अमरदीप यादव आओर सुदामा यादव के अलावा हर्षवर्धन पासवान (कुमरथ, कजरैली), फंटुश कुमार (भदरिया), ज्ञानी पासवान (कुमरथ,कजरैली), सकीचंद पासवान (कुमरथ,कजरैली) शामिल छथि।
घायल कार चालक वर्धमान क' न्यू टाउन निवासी अनिल रजक क' मायागंज अस्पताल म' भर्ती कराओल गेल अछि। प्राप्त जानकारी केर मुताबिक कार म' बैसल एकहि परिवार के दू बच्चा समेत एक पुरुष आओर एक महिला के निजी नर्सिग होम म' इलाज चैल रहल अछि।


text:
पटना। आखिरकार बिहार सरकार क ध्यान मिथिलाक बेटी पर गेल। पता नहि केतबा साल स इ मांग भ रहल छल जे राम नवमी क भांति कम स कम बिहार मे त सीताक जयंती पर अवकाश हेबाक चाही, मुदा एखन धरिक सरकार एहि पर राजी नहि भेल छल। मुदा पर्यटन मंत्री सुनील कुमार पिंटू कहला अछि जे जाहि तरह स भगवान राम क जन्मदिन (रामनवमी) पर सरकारी छुट्टी रहैत अछि, ओहि प्रकार स अगिला साल स सीता क जन्मदिन पर सेहो बिहार मे सरकारी छुट्टी घोषित कैल जा रहल अछि। इ जानकारी पर्यटन मंत्री सुनील कुमार पिंटू एकटा संवाददाता सम्मेलन मे देलथि। ओ कहला जे मिथिलाक लोकक मांग कए देखैत सरकार फैसला केलक अछि जे अगिला साल स रामनवमी क भांति सीता नवमी क दिन सेहो बिहार मे सार्वजनिक छुट्टी होएत। ओ कहला जे एहि स पर्यटन कए सेहो बढावा भेटत। ओना बिहार मे पर्यटकक बढैत संख्या स उत्साहित मंत्री कहला जे बिहार विदेशी पर्यटक क संख्या 6 लाख 36 हजार भ गेल अछि जे पिछला सालक मुकाबला मे 50 प्रतिशत बेसी अछि। ओ कहला जे राज्य क बेहतर विधि व्यवस्था क कारण विदेशी आ घरेलू पर्यटक क संख्या मे लगातार वृद्धि भ रहल अछि। पर्यटन मंत्री क अनुसार 2010 मे 1 करोड़ 91 लाख 28 हजार पर्यटक बिहार पहुंचलाह, जे पिछला साल स 20 प्रतिशत बेसी अछि। ओ कहला जे पर्यटक क संख्या मे आश्चर्यजनक वृद्धि भेल अछि। एहि वृद्धि कए देखैत पर्यटक क सुविधा बढेबा पर विचार कैल जा रहल अछि। ओ कहला जे सड़क क स्थिति नीक भेल अछि ताहि लेल आधुनिक वाल्वो लग्जरी कोच क संचालन पटना-रांची आ पटना -पूर्णिया रूट पर शुरू कैल गेल अछि। ओ कहला जे विमान परिचालक स अनुरोध कैल गेल अछि जे दिल्ली स पटना विमान सेवा कए बोधगया सेहो ल जेबाक व्यवस्था कैल जाए। एहि स पर्यटक कए सुविधा भेटत। पर्यटन मंत्री कहला जे पर्यटन कए बढ़ावा देबा लेल सरकार आओर प्रयास करि रहल अछि। ओ कहला जे भूटान-बिहार क बीच पर्यटन स्पेशल ट्रेन चलेबा लेल योजना तैयार भ चुकल अछि। बिहार राज्य पर्यटन विकास निगम क दिस स संचालित इ ट्रेन प्रत्येक सप्ताह क अंत मे एक दिन चलत। एकर संगहि चेन्नई स बिहार लेल पर्यटन स्पेशल ट्रेन सेहो चलत। एहि अवसर पर विभाग क प्रधान सचिव दीपक कुमार कहला जे पटना मे राति मे पर्यटकक मनोरंजन लेल एखन कोनो खास सुविधा नहि अछि, मुदा विभाग बहुत जल्द राजगीर, बोधगया आ पटना क गोलघर मे लाइट एंड साउंड शो क व्यवस्था करि रहल अछि। एकरा एहि साल क अंत तक पूरा करबाक लक्ष्य राखल गेल अछि।
-
Many many thanks to BIHAR GOVT. & the Honourable TORISM MINISTER.
Comments are closed.


text:
कलकत्ता : मिथिला विकास परिषद् द्वारा ठानल 14 दिवसीय मिथिला महोत्सवक तेसर पर्वक रूपमे सर्वभाषा कवि संध्या केर आयोजन विगत रविदिन 1 फरवरीकें बड़ाबाजार पुस्तकालयमे आयोजित भेल. कार्यक्रम उदघाटन गीतेश शर्मा केलनि. शैल झा, रूपा चौधरी, श्रीमती किरण प्रतिहस्त द्वारा गोसओनिक गीत प्रस्तुत कएल गेल. कार्यक्रमक अध्यक्षता मिथिला विकास परिषदक प्रेसीडेंट अशोक झा केलनि ओ संचालन अंजय चौधरी. अशोक झा कहलनि जे बंगालमें रहयवाला सभ भाषाभाषीक मध्य एहि माध्यमे समरसता पसरत. एहि अवसर पर प्रहलाद राय गोयनका, विधु शेखर शास्त्री आ छपते-छपते समूहक संपादक विश्वम्भर नेवर आदि लोकनि सेहो अपन उदगार व्यक्त केलनि.
विभिन्न भाषाक कूल ३२टा कवि काव्य पाठ केलनि. गोपी कान्त झा "मुन्ना", आमोद झा, अजय तिरहुतिया, कुशेश्वर महतो, लछमन झा सागर, विनय भूषण, श्रीमती शैल झा, श्रीमती रूपा चौधरी, अमर नाथ झा "भारती " मैथिली, परम कपूर, सिराज खान बातिश ,श्रीमती शकुन त्रिवेदी, कामना कवियत्री, शैलेन्द्र, मृतुन्जय कुमार सिंह, कुसुम जैन, प्रेम कपूर, हिंदीमे कविता पढलनि. एकर अतिरिक्त बांग्ला, उर्दू, भोजपुरी, उडिया, राजस्थानी, गुजराती, असमिया, नेपाली, संथाली, पंजाबी आदि भाषाक कवि लोकनि सेहो कविता पाठ केलनि.
कार्यक्रम में बिनय कुमार प्रतिहस्त,पवन ठाकुर, गौरी शंकर मिश्र ,मदन झा, शेखर वर्मा , नबो नाथ झा सहित अनेक कार्यकर्ता शामिल छलाह. काव्य संध्याक पश्चात मैथिलीक समर्पित योद्धा स्वर्गीय लूटन ठाकुरक स्मृतिमे मौन राखल गेल. मंचक नाम पूर्व सांसद कामरेड भोगेन्द्र झा केर नाम पर राखल गेल छल.
(रिपोर्ट : मिथिमीडिया ब्यूरो)


text:
Friday, December 30, 2011
नीलम फिल्म्स आ गोपाल पाठकक करतूत- मैथिली फिल्म्सक एकटा खुलासा (श्री राम भरोस कापड़ि "भ्रमर" जीक रिपोर्ट)
रामभरोस कापड़ि भ्रमर जी द्वारा मैथिली फिल्म्सक एकटा खुलासा- एकता आ बसन्त (वास्तव मे ई १६ बर्ख पुरान श्री रामभरोस कापड़ि भ्रमरक "एकटा आओर वसन्त"सीरियल, मिथिलांचल फिल्म्स, निर्मात्री सरस्वती चौधरी- जे अखन नेपालमे सांसद छथि, केर चोरि कएल फिल्म्स सी.डी. छी, नाम बदलि कऽ आ निर्माता गोपाल पाठक कऽ कऽ नीलम कैसेट्सकेँ श्री गोपाल पाठक बेचि देलनि। )
Subscribe to: Post Comments (Atom)


text:
बुटवल उपमहानगरपालिका
बुटवल उपमहानगरपालिका नेपालक लुम्बिनी अञ्चलक रूपन्देही जिलाक एकटा उपमहानगरपालिका छी ।[१][२] [३] ई शहर तिनाउ अथवा तिलोत्तमा नदिक किनारमा अवस्थित अछि । बुटवल उपमहानगरपालिका रूपमे विक्रम सम्वत २०७१ साल अगहन १६ गते नगरपालिकासँ उपमहानगरपालिका लेल आवश्यक प्रक्रिया पूरा भेलाह उपमहानगरपालिका घोषणा भेल अछि । बुटवलक उपमहानगरपालिका घोषित करवक अहिमे सेमलाल तथा मोतिपुर गाविसके समावेश करि एकरा उपमहानगरपालिका घोषणा कएल गेल अछि । बुटवलक २२ किमि दक्षिणमे भैरहवा शहर अछि । ई नगर पश्चिम नेपालक प्रवेशद्वारक रूपम रहल अछि । ई नगर महेन्द्र राजमार्ग तथा सिद्दार्थ राजमार्गद्वारा नेपालक पूर्व पश्चिम तथा उत्तर दक्षिण जुड़ल अछि । यातायतक सुविधा तथा भौगोलिक अवस्थितिक कारण बुटवल पश्चिम नेपालक एक प्रमुख वाणिज्य केन्द्रको रूपम विकास भऽ रहल अछि ।
ई पहाड़ आ तराई दुनू क्षेत्रमे रहल अछि । एक लाखक हाराहरी जनसङ्ख्या रहल बुटवल द्रुतगतीमे विस्तारित भऽ रहल अछि यातायातक केन्द्र रहल बुटवलमे किछ अञ्चल स्तरीय कार्यलयक साथै इलाका स्तरीय कार्यलय रहल अछि। बुटवल बहुमुखी, वाणिज्य क्यम्पस, तिलोतमा क्याम्पस लगायतक के आओरो क्याम्पस तथा विद्यालय रहल बुटवलम लुम्बिनी अञ्चल अस्पतालक साथै सिदार्थ वाल अस्पताल लगायत अन्य सामुदायिक तथा निजी स्वास्थ संस्था समेत अछि । प्रसिद्ध सिद्धबाबा मन्दिर, जीतगढी किला, फुलवारी आदी अछि ई शहर तिनाउनदीक किनारमा अवस्थित अछि । बुटवलक टेलिफोन कोड नं. ०७१ अछि।
नगर नामाकरण[सम्पादन करी]
ई नगरक नामाकरण सम्बन्धमे बिभिन्न जनश्रुतिसभ सुन्नल जाइत अछि । बिभिन्न ठामसभसँ लोकसभ मिलजुलि एतय आबि बैसल भेला कारण बटौली कहलक आ एकर अपभ्रम्स होइत होइत एकरा बुटवल कहल जाइ लागल । ई शहरके पहिने खस्यौलि नामसँ सेहो चिनहल जाइत छल । वि.सं. २०१६ मे बुटवल-खस्यौली नगरपालिका स्थापना भेलाह पश्चात हालधरि १५ व्यक्ति एकरा नेतृत्व प्रदान केनए अछि । वि.सं. २०१७ मे बहुदलीय व्यवस्था विघटन भेलाह पश्चात ई ठामक नाम बदलि बुटवल-खस्यौली नगरपञ्चायत राखल गेल । एहिलेल बोलीचालीमे एकरा बुटवल नगरपञ्चायत सेहो कहल जाइत अछि । बहुदलीय व्यवस्था पुनःस्थापना भेलापश्चात् एकरनाम नाम बुटवल नगरपालिका राखल गेल । बुटवल नगरपालिकाक पहिल नेतृत्व करैवला पहिल व्यक्तित्व मुन्नीलाल शाक्य (२०१६-२०१७ साल), दोसर ओमशङ्कर श्रेष्ठ (२०१९-२०२३ साल), तेसर परीक्षितप्रसाद लाकौल (२०२४-२०२६ साल), चारिम सरस्वतीप्रसाद शेरचन (२०२६-२०२८ साल आ पुनः २०३३ सँ २०३६ साल) छलाह । तहिना हरिबहादुर सिंह वि.सं. २०२८ मे प्रधानपञ्चमे चुनल गेल छल । ओ चारि-बेरधरि नगरपालिकाक प्रधानपञ्च भेलाह । ताहिना बुटवल नगरपालिकाक प्रधानपञ्चमे पत्रकार सूर्यलाल वि.सं. २०३० मे, बृजमान श्रेष्ठ, २०३६ सँ २०३९ सालधरि सू्र्यप्रसाद प्रधान (२०४९-२०५३) आ भोज प्रसाद श्रेष्ठ (२०५४-२०५९) तथा पुनाराम पोखरेल २०६० मे नगरप्रमुख भेल अछि ।
जनसङ्ख्या[सम्पादन करी]
नेपालक बि.स. २०६८ कऽ जनगणना अनुसार बुटवलक जनसङ्ख्या १,२०,९८२ अछि ।[४] एहिमे सँ पुरुष ५०%, आ महिला ५०% अछि । ई नगरमे कुल २९,६८७ परिवार रहल अछि । ई नगरके १५ वडामे बिभाजन कएल गेल अछि ।
सन्दर्भ सामग्रीसभ[सम्पादन करी]
- ↑ "६१ वटा नगरपालिका र ७ वटा उपमहानगरपालिका थप (सूचीसहित)", अभिगमन तिथि मंसिर १६,२०७१।
- ↑ "थप गरिएका उपमहानगरपालिका", स्थानीय विकास, नेपाल सरकार सङ्घीय मामिला तथा स्थानीय विकास मन्त्रालय, अभिगमन तिथि मंसिर १६,२०७१।
- ↑ "६१ नगरपालिका र ७ उपमहानगरपालिका घोषणा (नाम र गाभिएका गाविससहित"। লেখা " accessdate मंसिर १६,२०७१" উপেক্ষা করা হয়েছে (सहायता)
- ↑ "नेपालको जनसंख्या (२०६८)", जनसंख्या तथ्यांक, राष्ट्रिय तथ्यांक बिभाग,नेपाल, अभिगमन तिथि ६ दिसम्बर २००८।
बाह्य जडीसभ[सम्पादन करी]


text:
पटना। ब्रिटेनिया बिहार पहुंच गेल अछि। कंपनी 55 करोड़ क लागत स मुजफ्फरपुर मे एक्सपोर्ट प्रोमोशन इन्सेंटिव पार्क(ईपीआईपी) लगा रहल अछि। कंपनी कए एकरा लेल 10.56 एकड़ जमीन उपलब्ध करा देल गेल अछि। एकर अलावा सेहो कईटा कंपनी क निवेश क काज तेज भ गेल अछि जाहि स एहि एक स डेढ़ साल मे उत्पादन आरंभ करि देल जाएत।
जानकारीक अनुसार ब्रिटानिया हाजीपुर लग 10.56 एकड़ भूमि लेलक अछि। एहि ठाम कंपनी क योजना 55 करोड़ टका निवेश करबाक अछि। कहलगांव मे सेंचुरी सीमेंट सेहो 50 एकड़ भूमि लेलक अछि। एकर अलावा, एहि इलाका मे अमृत सीमेंट आ ग्रीन वैली सीमेंट सेहो सरकार स 30-30 एकड़ जमीन कीनलक अछि। एहि सीमेंट कंपनी मे स ककरो योजना 100 करोड़ स कम क नहि अछि। दरअसल, कहलगांव मे एनटीपीसी क बिजली संयंत्र हेबा स सीमेंट कंपनी कए फ्लाई ऐश आसानी स भेट जाएत। एकर अलावा, बिहिया मे रामको ग्रुप 20 एकड़ क जमीन पर 80 करोड़ टका निवेश करबाक फैसला लेलक अछि।
उद्योग विभाग क प्रधान सचिव रामेश्वर सिंह क संग पत्रकार स गप करैत बियाडा क प्रबंध निदेशक अंशुली आर्या कहलथि जे एनटीपीसी क ‘फ्लाई ऐशÓ स सीमेंट बनेबा लेल सेंचुरी सीमेंट, अमृत सीमेंट आ ग्रीन वैली सीमेंट कए 30-50 एकड़ जमीन देल गेल अछि। एहि स करीब 400 करोड़ क निवेश भेल अछि। गिद्धा मे निधि, बिहिया मे रैमको जइसन कंपनी एस्बेस्टस शीट बनेबाक इकाई लगा रहल अछि। फारबिसगंज मे ऑस्ट्रेलिया स्थित एकटा एनआरआई मोती बाबू इंस्टीच्यूट ऑफ टेक्नोलोजी बना रहल छथि। छोटे उद्योग पर सेहो ध्यान अछि। ‘राइस क्लस्टरÓ बनाकए बेरोजगार युवक कए रोजगार देबाक प्रयास भ रहल अछि। एकरा लेल प्रत्येक कए 10,200 वर्ग फीट जमीन बिहिया आ बेतिया मे देल जा रहल अछि। बेतिया मे त 15टा युवक क बीच आवंटन करि देल गेल अछि। ओ कहलथि जे लैंड-बैंक क माध्यम स निवेशक कए कहलगांव मे 686 एकड़ आ बिहटा मे 669 एकड़ जमीन मुहैया करौल गेल अछि। निवेशक क सुविधा क जिक्र करैत प्रधान सचिव रामेश्वर सिंह कहला जे फूड प्रोसेसिंग क इकाई लगौनिहार मे स तीनटा कए अनुदान क पहिल किस्त देल गेल अछि। एहि सप्ताह तीनटा आओर आ अगिला दू माह मे बाकी सब कए पहिल किस्त द देल जाएत। अनुदान क रूप मे कुल 102.04 करोड़ क राशि वितरित कैल जाएत।
ब्रिटानिया मुजफ्फरपुर मे स्थापित करत एक्सपोर्ट पार्क
पटना। ब्रिटेनिया बिहार पहुंच गेल अछि। कंपनी 55 करोड़ क लागत स मुजफ्फरपुर मे एक्सपोर्ट प्रोमोशन इन्सेंटिव पार्क(ईपीआईपी) लगा रहल अछि। कंपनी कए एकरा लेल 10.56 एकड़ जमीन उपलब्ध करा देल गेल अछि। एकर अलावा सेहो कईटा कंपनी क निवेश क काज तेज भ गेल अछि जाहि स एहि एक स डेढ़ साल मे उत्पादन आरंभ करि देल जाएत।


text:
कलकत्ता. 'कलकत्ता मैथिल लेल काशी अछि, एहन कहल जाइत अछि. देशक सांस्कृतिक राजधानी मे सांस्कृतिक रूपें धनाठ मैथिल लाखो केर संख्या मे रहैत छथि. किछु बरख पहिने कलकत्ता मे मोश्किल सं आंगुर पर गिनल मैथिल व्यवसाय करैत छलाह मुदा आजुक समय मे ई संख्या हजारो मे अछि. लगभग अढाइ दशक पहिने सोचल संस्था आइ उनइस बरखक भ' गेल से सोचि अत्यंत हर्ख भ' रहल अछि.' किछु एहने उदगार व्यक्त कयलनि मिथिला चैम्बर ऑफ़ कॉमर्स एंड इंडस्ट्रीज केर संस्थापक सदस्य मे सं एक आ 'श्री मिथिला' पत्रिका केर सम्पादक महेंद्र हजारी.
विगत शनिदिन (24 अगस्त 2013) MCCI केर कार्यालय मे नव कार्यकारिणी गठन लेल सभा बैसल छल. संस्था केर सदस्य लोकनि पुनः बरख 2013-14 लेल प्रदीप कुमार झा कें अध्यक्ष ओ गंगा प्रसाद झा कें सचिव चुनलनि. संजय कुमार झा कें संयुक्त सचिव चुनल गेल. बैसार मे कामदेव झा, महेंद्र हजारी, प्रदीप कुमार झा, गंगा प्रसाद झा, देवेन्द्र हजारी, राजीव रंजन मिश्र, चन्दन कुमार झा सहित अन्यान्य लोकनि उपस्थित छलाह.
(Report: मिथिमीडिया ब्यूरो)


text:
अनमोना सरकार
कोलकाता। बिहार आ यूपी क लोक मे देशक नेता बनबाक एहन भूत सवार रहल अछि जे गलतियो स अपन गृह राज्य लेल कोनो योजनाक नहि तैयार कए सकैत छथि। इ मामला किछु किछु धर्मनिरपेक्षता सन अछि, अपन धर्मक अनुष्ठान करबा स बेसी धर्मनिरपेक्षत नेता अनकर धार्मिक अनुष्ठान लेल तैयार रहैत अछि। हाल मे आएल एकटा रिपोर्टक अनुसार देश मे एखन धरि जतेक केंद्रीय वित्तमंत्री भेलथि अछि, ओहि मे सबसे बेसी गृहमोह चिदंबरम मे देखल गेल, जखन कि यशवंत सिन्हा एहि मामले मे सबस पाछु रहलाह। वर्तमान केंद्रीय वित्तमंत्री प्रणब मुखर्जी सेहो एहि मामले मे चिदंबरमक कए टक्कर द रहल छथि।
साल 2009 मे वित्त मंत्रालय क कमान सम्हारलाक बाद स मुखर्जी दिल्ली आ कोलकाता क बीच टकाक आवजाही बढेबा मे कोनो कोर कसर नहि छोडने छथि। कहबा लेल त केंद्र सरकार दोसर हरित क्रांति क शुरुआत क लेल बंगाल, बिहार, छत्तीसगढ़, झारखंड, पूर्वी उत्तर प्रदेशआ उड़ीसा क लेल कुल 400 करोड़ रुपये के केंद्रीय फंड देलक, मुदा एहि मे स सबस पैघ हिस्सा लगभग 103 करोड़ बंगाल क झोली मे गेल।
बिहार जेका त ओनाओ विपक्षी दलक सरकार स कोनोे राज्यक नेता नहि लडैत अछि, ताहि मे बंगाल त आओर पढल-लिखल समाज अछि। वामपंथी मंत्री आ प्रणब मुखर्जी क बीच तालमेल एतबा बेहतर अछि जे बेसीतर काज क लेल मुखर्जी क राय तक लेल जाइत अछि। चाहे कोनो विभाग क प्रस्ताव हुए, मुदा ओ एक बेर वित्त मंत्री क लग जरूर जाइत अछि।
पश्चिम बंगाल क पर्यटन मंत्री मानव मुखर्जी कहैत छथि जे जहिया स प्रणब मुखर्जी वित्त मंत्री बनलाह अछि, परियोजना कए जल्द स्वीकृति भेटबा मे बड मदद भेट रहल अछि। वित्त मंत्रालय क कमान सम्हारलाक बाद बंगाल कए मुर्शिदाबाद मे एकटा हैंडलूम मेगा-क्लस्टर, पर्यटन क कईटा परियोजना आ फूड पार्क भेटल अछि।
किछु परियोजना क जिक्र त ओ बजट भाषण मे सेहो केने छथि। मुखर्जी क संसदीय क्षेत्र जांगीपुर मे बैंक क 20टा नव शाखा खुजल अछि। हालांकि मुखर्जी एकटा क्षेत्र मे चिदंबरम स पाछु चलि रहल छथि। ओ अपन कार्यकालक दौरान एखन धरि औद्योगिक परियोजना क लिहाज स बंगाल कए किछु खास नहि द सकलाह अछि। गौरतलब अछि जे पी चिदंबरम वित्त मंत्री रहैत तमिलनाडु एहि मोर्चा पर खासा तरक्की केने छल।
वर्ष 2008 मे लार्सन ऐंड टुब्रो आओर तमिलनाडु औद्योगिक विकास निगम चेन्नई क नजदीक 3000 करोड़ टका क निवेश स शिपयार्ड कॉम्पलेक्स आ बंदरगाहक सुविधा क लेल समझौता केने छल। साल 2008-09 क बजट मे चिदंबरम पाइन क खारापन कए दूर करबा लेल एकटा संयंत्र लगेबाक घोषणा केने छलाह। 2007-08 मे तमिलनाडु क 5,763 जलाशय मे वापस स पाइन भरबा लेल 2,182 करोड़ टकाक ऋण समझौता भेल छल। मुदा एहि स पहिने यशवंत सिन्हा क कार्यकाल क गप करि त वित्त मंत्री क तौर पर ओ अपन गृह राज्य कए कोनो फायदा दिएबाक गलती नहि केलथि, वर्ना हुनका नाम पर क्षेत्रीय नेता हेबाक ठप्पा लागि सकैत छल। 1998-2002 मे हुनकर वित्त मंत्री क कार्यकाल क दौरान बिहार मे कोनो पैघ औद्योगिक परियोजनाक त गप छोडू छोट-मोट परियोजना देखबा मे नहि भेटल। एहन मे इ संतोषक विषय अछि जे मनमोहन सिंहक कैबिनेट मे बिहार स एकोटा मंत्री नहि अछि, आ कैबिनेट में शामिल एहन गृहमोही मंत्री क बावजूद बिहार अगर आगू बढि रहल अछि त महादेव ;नीतिशद्ध क कृपा स।
वित्तमंत्री क गृहमोह: चिदंबरम सबस आगू, यशवंत सबसे पाछु
अनमोना सरकार


text:
पटना । समस्तीपुर जिलाक केवस निजामत गामक बिटिया प्रकृति राय कें भारत-तिब्बत सीमा पुलिस (आइटीबीपी) केर पहिल महिला कॉम्बैट (लड़ाकू) अधिकारी हेबरक गौरव प्राप्त भेल अछि। आइटीबीपी मे पहिल महिला असिस्टेंट कमांडेंट बनबाक बाद प्रकृति कें भारत-चीन सीमा सं सटल नाथुला दर्रा सन दुर्गम स्थान पर देशक सीमाक रक्षा करबा लेल तैनात कयल जायत। पिथौरागढ़, उत्तराखंड मे कठिन ट्रेनिंग संपन्न करबाक बाद प्रकृतिक सीमा पर तैनाती कयल जायत।
प्रकृति कहै छथि जे ट्रेनिंग मे पुरुष सभक संग ओ कन्हा सं कन्हा मिला क एक सैनिकक रूप में ट्रेनिंग ल रहल छथि। प्रशिक्षण प्राप्त केनिहार जवान मे ओ एसगर महिला छथि।
हुनका पहिल प्रयास मे ई सफलता भेट गेल। हुनका अनुसारे संघ लोक सेवा आयोगक केंद्रीय सशस्त्र पुलिस बल ऑफिसर भर्ती परीक्षाक ओ फार्म भरि देलनि। पहिल पसंदक रूप मे ओ आइटीबीपी केर चयन केलनि। संगहि पहिल प्रयास में सफलताक परचम लहरा देलनि।
ओमहर दोसर दिस प्रकृतिक पिता राम प्रकाश राय भारतीय वायु सेनामे जेडब्लूओ केर पद पर कोलकाता मे कार्यरत छथि। ओ कहै छथि जे हमरा बेटी मे देश सेवाक भावना भरल अछि। ओकर सोच आ आ उत्साह पर हमरा गर्व अछि। प्रकृतिक मां डॉ. मंजू राय प्लस टू उच्च विद्यालय ताजपुर मे हिंदीक शिक्षका छथि। अपन बेटीक सफलता पर प्रसन्न होइत ओ कहै छथि जे प्रकृति केर पिताक जतए जतए बदली भेल ओतए ओतए हुनक बेटीक स्कुली शिक्षा संपन्न भेल अछि। ओ केंद्रीय विद्यालय बोवनपल्ली, सिकंदराबाद सं 12वीं धरिक पढाई केलक अछि। नागपुर विवि सं 2014 मे इलेक्टिकल मे बीटेक केलिन। ओना देश सेवाक इच्छा हेबाक कारण ओ आईटीबीपी मे जेबाक निर्णय केलक।


text:
सरकार त 24 कए बनत, मुदा छह चारण मे 243 टा विधानसभा क मतदाता अपन मत दए एक प्रकार स सरकार बना देलक। एकरा एक प्रकार स सरकार क गर्भ धारण कही सकैत छी। मतदानक बाद आब इ बहुत हद तक साफ सेहो देखा रहल अछि जे बिहार विधानसभा क तसवीर मे कोनो खास अंतर नहि हुए जा रहल अछि । पहिल स चारिम चरण तक जेना शांति स मतदान भेल पांचम आ छठम चरण मे ओहन शांति नहि रहल, खून बहबाक आशंका सही साबित भेल। ओना सब चरण मे दलान पर का गप आ अंगनाक चर्चा मे भारी अंतर देखल गेल। दलान पर का चुनावी मुद्दा मे जाति प्रबल छल, मुदा अंगना मे जाति कमजोर देखल गेल। गाछी मे खेलाइत नव मतदाता लेल विकास सबस पैघ चुनावी मुद्दा रहल। जदयूक स्थिति सरकार बनेबा योग्य कहल जा सकैत अछि, मुदा कांग्रेस कए उम्मीद स बेसी सीट भेटबाक उम्मीद कम अछि। ओना सरकार विरोधी तत्व स अपन लालटेन कए तीर प्रुफ बनेलाक बावजूद लालू कए इ पता लगेबा मे आब दिक्कत नहि रहल जे रामविलासक झोपडी मे राखल हुनकर लालटेनक तेल के निकाली रहल अछि। कुल मिला कए राजद 50 स 60 सीट लेबा मे सफल रहत, जखन कि जदयू आ भाजपा क झोली मे 145 स 155टा सीट आबि सकैत अछि। कांग्रेस वोट कटवाक भूमिका मे आबि गेल अछि आ भ सकैत अछि जे 15 स 18 सीट जीत लेबा मे कामयाब भ जाए। माले कए सेहो दूटा सीट भेटबाक उम्मीद अछि। ओना इ ने ओपिनियन पोलक आंकडा छी आ ने एक्जिट पोलक सर्वे इ केवल एकटा चर्चाक बाद तय कैल गिनती छी जे आगू बदलि सकैत अछि। चुनाव के बाद आब लोक सभ के नजर वोटक गिनती पर लागल छनि। गिनती 24 नवंबर के अछि। 24 तारीख के दोपहर बाद तक तस्वीर काफी किछ साफ भ जाएत।
बिहार विधानसभा क 243 सीट क लेल छह चरण मे वोट पड़ल। मतदान शांति स भ गेल, चुनाव आयोग एहि लेल बधाई के पात्र अछि। छठम चरण मे सेहो जनताक उत्साह देखबा लेल भेटल। एक बेर फेर मौगी महाल दुहारि स बाहर निकलल। पिछला चरणक जेकां एहि अंतिम चरण मे सेहो 50 स 51 फीसदी मतदाता अपन मतक प्रयोग केलथि। ओना विधानसभा चुनाव क पांचम दौर क तहत भेल 35टा सीट पर मतदान छिटपुट घटना कए छोड़िकए शांतिपूर्ण ढंग स संपन्न भेल। आठ जिला मे 49.84 फीसदी वोट पड़ल जे पिछला दौर सब स किछु कम अछि।हालांकि, महिला आ युवा मतदाता मे काफी उत्साह देखल गेल। पांचम चरण मे 44 महिला आ 178 निर्दलीय सहित 490 प्रत्याशी क चुनावी किस्मत ईवीएम मे बंद भ गेल।
आधिकारिक सूत्र अनुसार फुलवारी, मसौढ़ी, पालीगंज, विक्रम, अरवल, कुर्था, जहानाबाद, मखदुमपुर, बोधगया, रजौली, गोविंदपुर, इस्लामपुर आ अतरी मे आइ अपराहन तीन बजे मतदान समाप्त भ गेल, जखकि हिलसा, बेलागंज आ वजीरगंज मे अपराह्न चारि बजे तक वोट पड़ल।
फुलवारी, मसौढ़ी, पालीगंज, विक्रम, अरवल, कुर्था, जहानाबाद, मखदुमपुर, बोधगया, रजौली, गोविंदपुर, इस्लामपुर आ अतरी मे मतदान क प्रतिशत क्रमशः 52.28, 53.04, 50.28, 52.15, 46, 48, 45, 54.3, 51, 51, 47, 45, 50 आ 47 प्रतिशत रहल।
किछु स्थान पर मतदान बहिष्कार आ अरवल मे एक व्यक्ति क हत्या क संगहि देर राति पटना मे एकटा डीएसपी कए गोली मारबाक सूचना अछि एकर अलावा आर कोनो घटना क सूचना नहि अदि। अरवल जिला मे कुर्था विधानसभा क्षेत्र अंतर्गत ओरबिगहा गांव मे दू गुट क बीच विवाद मे एक व्यक्ति क गोली लगबा स मौत भ गेल आ एकटा अन्य घायल भ गेल। कहल जाइत अछि जे दूनू मे पहिने स जमीन विवाद छल। छठम आ अंतिम चरण क लेल 26टा विधानसभा क्षेत्र मे 20 नवंबर कए वोट पड़त।
मतदान क दौरान गड़बड़ी करैत नवादा जिला क हिसुआ मे पूर्व मंत्री आदित्य सिंह कए आ भोजपुर जिला क जगदीशपुर विधानसभा क्षेत्र स राकांपा प्रत्याशी मनोज कुमार राय कए गिरफ्तार करि लेल गेल। आदित्य सिंह अपन पुतहु आ नवादा जिला क हिसुआ विधानसभा क्षेत्र स कांग्रेस प्रत्याशी नीतू सिंह क पक्ष मे नरहट थाना अंतर्गत मतदान केंद्र संख्या 20, 21, 22 आ 23 पर जबरन मतदान करा रहल छलाह। एहि मामला कए ल कए लोजपा आ भाजपा क कार्यकर्ता नरहट थाना क घेराव केने छलाह।
अन्य घटना क तहत नक्सल प्रभावित अरवल जिला क बलिदाह गाम आ भोजपुर जिला क संदेश विधानसभा क्षेत्र क जोगटा गाम मे पुलिस क जीप पलटला स ओहि पर सवार पेट्रोलिंग कार्य मे लागल जवान घायल भ गेलाह।
पटना जिला क विक्रम विधानसभा क्षेत्र क दुल्हिनबाजार थाना अंतर्गत हरपुरा गांव मे पुलिस श्यामदेव यादव नामक एकटा व्यक्ति कए चारिटा देसी कट्टाक संग गिरफ्तार केलक। अरवल जिला क मतदान केंद्र संख्या 209 पर ईवीएम तोड़बाक आरोप मे तीन गोटे कए गिरफ्तार कैल गेल।
मतदाता पटना जिला क मसौढ़ी विधानसभा क्षेत्र क मतदान केंद्र संख्या 186, 187 आ 189, नालंदा जिला क राजगीर विधानसभा सीट क मतदान केंद्र संख्या 172 आ 173 आओर शेखपुरा जिला क बरबीघा विधानसभा क्षेत्र क नसरखपुर गाम मे मतदान केंद्र संख्या 59 पर वोटिंग क बहिष्कार केलथि।
पटना स प्रीतिलता मल्लिक आ अनंत
राजद क कब्जा वाला फुलवारीशरीफ (सु.) सीट पर एहि बेर आमने-सामने क मुकाबला अछि। राजद क उदय कुमार आ जदयू क श्याम रजक क बीच कांटा क संघर्ष अछि। मसौढ़ी (सु.) पिछला चुनाव मे जदयू क भेल छल, एहि ठाम मुख्य मुकाबला जदयू क अरुण मांझी आ लोजपा क अनिल कुमार क बीच अछि। माझी क फेर पटना जा सकैत छथि। भाकपा माले (लिबरेशन) क गोपाल रविदास मुकाबला कए त्रिकोणीय बनेबा मे सफल रहलाह। पालीगंज भाकपा माले (लिबरेशन) क कब्जा वाला सीट छी, एहि बेर एहि ठाम त्रिकोणात्मक संघर्ष भेल। भाकपा माले क एनके नंदा, भाजपा क डा. उषा विद्यार्थी आ राजद क जयवघ्र्द्धन यादव क बीच मुकाबला भेल मुदा माले परिणाम अपन पक्ष मे कए सकैत अछि। बिक्रम मे भाजपा क अनिल कुमार आ लोजपा क सिद्धार्थ क बीच लड़ाई अछि, मुदा त्रिकोणीय बनेबा मे निर्दलीय केतबा सफल भेलाह इ कहब कठिन अछि।
गया स जहाआंरा
गया शहर भाजपा प्रत्याशी डा प्रेम कुमार आ भाकपा प्रत्याशी जलालुद्दीन अंसारी क बीच सीधा टक्कर अछि। लड़ाई मे कांग्रेस क ओंकारनाथ श्रीवास्तव उर्फ मोहन श्रीवास्तव आ लोजपा क राजकुमार प्रसाद उर्फ राजू वर्णवाल अपन असर देखेबा मे असफल रहलाह। बेलागंज विधानसभा क्षेत्र मे राजद क डा. सुरेन्द्र प्रसाद यादव आ जदयू क मो. अमजद क बीच सीधा मुकाबला अछि। नव परिसीमन क्षेत्र मे जीत-हार तय करत। वजीरगंज मे भाजपा क वीरेन्द्र कुमार सिंह आ कांग्रेस क अवधेश कुमार सिंह क बीच सीधा लड़ाई अछि। एहि ठाम क निर्णय विकास आ जाति क आधार पर भ सकैत अछि। बोधगया सीट पर भाजपा क श्यामदेव पासवान, लोजपा क कुमार सर्वजीत कए टक्कर द रहल छथि। मुकाबला बराबरीक अछि। अतरी मे राजद क कुंती देवी आ जदयू क कृष्णनंदन यादव क बीच मुकाबला अछि। निर्णय अगड़ी जाति क वोटर क वोट पर टिकल अछि।
शेखपुरा रश्मी
शेखपुरा विधानसभा क्षेत्र मे कांग्रेस, जदयू आ राजद क बीच त्रिकोणात्मक संघर्ष अछि। कांग्रेस प्रत्याशी सुनीला देवी कए अपन पति संजय सिंह (पूर्व मंत्री) क मृत्यु क बाद सहानुभूति आ ससुर राजो सिंह क कृतित्व क सहारा भेटबाक उम्मीद अछि। जदयू उम्मीदवार रणधीर कुमार उर्फ सोनी कए राज्य सरकार क विकास कार्य आ पार्टी क आधार वोट क बल अछि, ओतहि राजद प्रत्याशी ललन साव अपन जातीय वोट आ दलीय आधार मत क आस मे छथि। मुकाबला रोचक अछि। बरबीघा बरबीघा विधानसभा क्षेत्र मे एकटा खास सवर्ण जाति क कईटा प्रत्याशी मैदान मे छथि। एहि कारण एहि समाज क मतदाता मे अंतिम समय तक असमंजस रहल। बहरहाल, मुकाबला कांग्रेस आ जदयू क बीच देखल गेल। कांग्रेस स पूर्व मंत्री अशोक चौधरी आ जदयू स गजानंद उर्फ मुन्ना शाही मैदान मे छथि। लोजपा स राजो सिंह क पौत्र सुदर्शन कए भेटल मत फैसला क आधार बनत।
बिहारशरीफ स अनामिका
अस्थावां विधानसभा क्षेत्र मे जदयू, लोजपा आ निर्दलीय प्रत्याशी क बीच त्रिकोणात्मक संघर्ष अछि। कांग्रेस एहि ठाम स पूर्व विधायक सतीश कुमार कए प्रत्याशी बनेने अछि, जे लड़ाई कए चारिम कोण देबा मे असफल देखा रहल छथि। जदयू स सीटिंग विधायक डा. जितेन्द्र आ लोजपा स पूर्व एमएलसी कपिलदेव सिंह उम्मीदवार छथि। एहि दूनू नेता कए निर्दलीय प्रत्याशी अनिल महाराज परेशान कए सकैत छथि।
बिहारशरीफ विधानसभा क्षेत्र मे जदयू, राजद आ कांग्रेस क बीच त्रिकोणात्मक संघर्ष अछि। एहि ठाम स जदयू सीटिंग विधायक डा.सुनील आ राजद पूर्व विधायक पप्पू खां क कनिया आफरीन सुल्ताना कए प्रत्याशी बनेलक अछि। कांग्रेस अपन पुरान कार्यकर्ता हैदर आलम पर दांव खेललक अछि।
राजगीर विधानसभा क्षेत्र स भाजपा लगातार सात बेर स चुनाव जीत रह सत्यदेव नारायण आर्य कए प्रत्याशी बनेलक अछि। आर्य स सीधा भिड़ंत मे लोजपा आ कांग्रेस प्रत्याशी क बीच जद्दोजहद देखल गेल। लोजपा क टिकट पर एहि ठाम स रामविलास पासवान क जमाई मृणाल पासवान किस्मत आजमा रहल छथि, ओतहि कांग्रेस स मोनी देवी मैदान मे छथि। मोनी कए स्थानीय हेबाक किछु लाभ भेटल अछि। इसलामपुर विधानसभा क्षेत्र मे जदयू आ राजद क बीच सीधा टक्कर अछि। जदयू एहि ठाम झारखंड विद्युत बोर्ड क पूर्व चेयरमैन आ मजबूत राजनीतिक विरासत वाला राजीव रंजन कए उम्मीदवार बनेलक अछि। राजद अपन पुरान कार्यकर्ता वीरेन्द्र गोप कए मैदान मे उतारलक अछि। भाकपा स राकेश रौशन आ कांग्रेस स विवेक सिन्हा सेहो मैदान मे छथि। हिलसा स जदयू क बागी निर्दलीय उम्मीदवार रामचरित्र प्रसाद सिंह कए जदयू प्रत्याशी क पक्ष मे बैस जेबा स एहि ठाम लोजपा आ जदयू आमने-सामने अछि। संघर्ष रोचक अछि। लोजपा स रीना देवी आ जदयू स प्रो. उषा सिन्हा मैदान मे छथि। जातीय खेमेबंदी क हावी रहबाक कारण स नालंदा विधानसभा क्षेत्र मे लड़ाई रोचक अछि। एहि ठाम जदयू, राजद आ कांग्रेस क बीच त्रिकोणात्मक संघर्ष क स्थिति अछि। जदयू स श्रवण कुमार (मुख्य सचेतक), राजद स अरुण कुमार उर्फ अद्दू आ कांग्रेस क युवा चेहरा दिलीप कुमार मैदान मे छथि। एहिना हरनौत मे उम्मीदवार क जाति आ दल क आधार पर मतदाता क गोलबंदी स्पष्ट देखल गेल। एहि ठाम स जदयू क मानव संसाधन मंत्री हरिनारायण सिंह आ लोजपा क अरुण बिंद क बीच टक्कर अछि।
जहानाबाद स अमीता
घोसी विधानसभा क्षेत्र मे कुल 10टा प्रत्याशी छथि मुदा यहां मुख्य मुकाबला जदयू क राहुल कुमार आ लोजपा क कौशल यादव क बीच भेल। मखदुमपुर (सु.) क्षेत्र मे 12टा प्रत्याशी छथि मुदा मुख्य मुकाबला जदयू क जीतन राम मांझी, राजद क धर्मराज पासवान आ कांग्रेस क शंकर स्वरुप क बीच भेल।
जहानाबाद विधानसभा क्षेत्र मे 19टा प्रत्याशी छथि मुदा मुख्य मुकाबला कांग्रेस क रामजतन सिन्हा, राजद क डॉ सच्चिदानंद यादव आ जदयू क अभिराम शर्मा क बीच भेल। एहि ठाम हाथ अपन ताकत देखा सकैत अछि।
अरवल स नंदनी
अरवल क्षेत्र मे कुल 21टा प्रत्याशी अपन किस्मत आजमा रहल छथि। चतुष्कोणीय संघर्ष क कारण वर्तमान विधायक आ लोजपा प्रत्याशी दुलारचंद यादव क राह मुश्किल बुझा रहल अछि, एहि ठाम स भाजपा क चितरंजन कुमार, कांग्रेस क धनंजय कुमार आ भाकपा माले लिबरेशन क महानंद क बीच जीत-हार तय होएत। कुर्था क्षेत्र मे कुल 14टा प्रत्याशी छथि। एहि ठाम जदयू क सत्यदेव कुशवाहा आ राजद क शिववचन यादव क बीच सीधा मुकाबले भेल। जदयू प्रत्याशी पहिल बेर चुनाव लड़ि रहल छथि, जखनकि राजद प्रत्याशी पुरान खिलाडी छथि
आरा स रजनी
आरा विधानसभा सीट क लेल कुल 20टा प्रत्याशी मैदान मे छथि। मुख्य मुकाबला भाजपा प्रत्याशी अमरेन्द्र प्रताप सिंह, लोजपा प्रत्याशी श्रीकुमार सिंह आ भाकपा माले लिबरेशन क मीना तिवारी क बीच अछि। कांग्रेस क जावेद इकबाल आ बसपा क रविश कुमार मुकाबला मे बनबा लेल प्रयासरत रहलाह। बड़हरा विधानसभा सीट पर कुल 14टा उम्मीदवार छथि। मुख्य मुकाबला राजद प्रत्याशी राघवेन्द्र प्रताप सिंह, जदयू प्रत्याशी आशा देवी आ कांग्रेस प्रत्याशी भाई ब्रह्मेर्श्वर क बीच रहल। भाकपा माले लिबरेशन क राजीव रंजन लड़ाई कए अपन पक्ष मे करबा मे असफल रहलाह। जगदीशपुर विधानसभा मे जदयू प्रत्याशी श्रीभगवान सिंह कुशवाहा, राजद प्रत्याशी दिनेश कुमार सिंह आ भाकपा माले लिबरेशन प्रत्याशी सुदामा प्रसाद क बीच मुख्य मुकाबला रहल। कांग्रेस क मंगल सिंह बेअसर रहलाह। तरारी विधानसभा सीट पर जदयू प्रत्याशी नरेन्द्र कुमार पांडेय उर्फ सुनील पांडेय, भाकपा माले लिबरेशन क कामता प्रसाद, राजद प्रत्याशी आदिब रिजवी क बीच मुकाबला रहल। अगिआंव (सु.) सीट क लेल भाजपा प्रत्याशी शिवेश राम, भाकपा माले लिबरेशन प्रत्याशी सिद्धनाथ राम आ राजद प्रत्याशी सुरेश पासवान क बीच जोरदार मुकाबला रहल। कांग्रेस क अशोक राम, बसपा क रामदेव प्रेमजीवन आ जद एस क आरआर कनौजिया लड़ाई मे बेअसर रहलाह। संदेश विधानसभा सीट क लेल कुल 19टा प्रत्याशी मैदान छथि। एहि ठाम राजद प्रत्याशी विजेन्द्र कुमार यादव, भाकपा माले लिबरेशन प्रत्याशी रामेर्श्वर प्रसाद, भाजपा प्रत्याशी संजय सिंह टाइगर, कांग्रेस उम्मीदवार शशि कुमार सिंह, बसपा क शिव बिहारी राय क बीच बहुकोणीय संघर्ष भेल। शाहपुर विधानसभा क्षेत्र मे भाजपा प्रत्याशी मुन्नी देवी आ राजद प्रत्याशी धर्मपाल सिंह क बीच मुकाबला अछि। ओना कांग्रेस क मालती पांडेय आ बसपा क कृष्ण बिहारी सिंह किछु वोट कटबा मे सफल भेलथि अछि।
नवादा स हेमा
रजौली (सु.) मे मुख्य मुकाबला राजद क प्रकाश वीर आ भाजपा क कन्हैया कुमार बीच रहल। कांग्रेस प्रत्याशी बसंती देवी लड़ाई मे वोट कटुआ बनलथि। हिसुआ में मुख्य मुकाबला भाजपा क अनिल सिंह, लोजपा क अनिल मेहता आ कांग्रेस क नीतू कुमारी क बीच रहल। नवादा में त्रिकोणीय मुकाबला अछि। जदयू क पूर्णिमा यादव, राजद क राजबल्लभ प्रसाद आ कांग्रेस क निवेदिता सिंह क बीच लड़ाई अछि। गोविन्दपुर सीट पर लड़ाई आमने-सामने क अछि। जदयू क कौशल यादव आ लोजपा क प्रो.केबी प्रसाद यादव मे मुख्य मुकाबला अछि। वारिसलगंज मे लड़ाई कांग्रेस क अरुणा देवी आ जदयू क प्रदीप कुमार क बीच अछि। लोजपा उम्मीदवार अंजनी कुमार लड़ाई कए त्रिकोणीय बनेबा मे सफल भेलाह अछि।
बिहार विधानसभा चुनाव क चारिम चरण मे 42 सीट पर वोटिंग खत्म भ गेल। वोटिंग कहल जाए त मिलाजुला क अखन धरि शांतिपूर्ण रहल अछि। चारि चरण लगा कए अखन धरि 182 सीट पर वोट पड़ि चुकल अछि। 243 सीट क लेल भ रहल चुनाव कए मतगणना 24 नवंबर कए होएत।
आठ जिला मे पड़ल एहि वोटिंग मे 568 उम्मीदवार क भाग्य दांव पर अछि। एहि मे 58टा महिला उम्मीदवार सेहो शामिल छथीह। एहि दौर मे अश्विनी चौबे, नंद किशोर यादव, अनंत सिंह, शकुनी चौधरी, विजय कृष्ण, सदानंद सिंह आओर पशुपति कुमार पारस जइसन दिग्गज नेता क क्षेत्र मे वोट पड़ल।
आठ जिला जाहि मे एक नवंबर कए वोट पड़ल ओहि मे पटना क 10, बेगूसराय क सात, खगड़िया क चारि, भागलपुर क सात, बांका क पांच, जमुई क चारि, मुंगेर क तीन आओर लखीसराय क दूटा विधानसभा क्षेत्र शामिल अछि। वोटिंग क लेल सुरक्षा क भारी इंतजाम कएल गेल छल। हेलीकॉप्टर स सेहो निगरानी कएल गेल। असल मे चारिम चरण क वोटिंग वाला इलाका नक्सल प्रभावित आओर दियारा क्षेत्र मे छल।
बिहार विधानसभा चुनाव क तेसर चरण मे छह जिला क 48 विधानसभा क्षेत्र मे पुख्ता सुरक्षा व्यवस्था क बीच मतदान संपन्न भेल। एहि दौरान 54 फीसदी मतदाता अपन मताधिकार क उपयोग केलथि, जखन कि मतदान मे गडब़डी करबाक आरोप मे एकटा पीठासीन पदाधिकारी सहित 221 लोक कए गिरतार कैल गेल अछि।
एहि चरण क मतदान संपन्न भेलाक संगहि पूर्व मुख्यमंत्री राब़डी देवी, हुनकर भाई अनिरूद्ध प्रसाद उर्फ साधु यादव, कईटा मंत्री सहित 785टा प्रत्याशी क राजनीतिक किस्मत इलेक्ट्रानिक वोटिंग मशीन (ईवीएम) मे बंद भ गेल।
राज्य निर्वाचन विभाग क मुख्य निर्वाचन पदाधिकारी सुधीर कुमार राकेश कहला जे छिटपुट घटना कए छो़िड मतदान शांतिपूर्ण रहल। ओ कहला जे गोपालगंज क मतदान केन्द्र संख्या 115 आ 116 स शराब क नशा मे धुत एकटा पुलिस जवान कए मतदान मे गडब़डी करबाक आरोप मे गिरफ्तार कैल गेल अछि, जखन कि मतदान केन्द्र संख्या 196 क पीठासीन पदाधिकारी केशव कुमार पांडेय कए नशा क हालत मे गिरफ्तार कैल गेल। ओ कहला जे रक्सौल, भोरे आ बेतिया विधानसभा क्षेत्र क एक-एकटा मतदान केन्द्र पर मतदाता चुनाव क बहिष्कार केलथि।
राज्य क पुलिस महानिदेशक नीलमणि क अनुसार कुल 221 गोटे कए गिरफ्तार कैल गेल अछि। एहि मे सबस बेसी गोपालगंज मे 125, बेतिया मे 26 आ सीवान मे 28 गोटे शामिल छथि। । तीसरे चरण क 48टा सीट पूर्वी चंपारण, पश्चिमी चंपारण, गोपालगंज, सीवान, सारण आ वैशाली जिला क अंतर्गत अबैत अछि। 48 मे स 43टा विधानसभा क्षेत्र मे भोर सात बजे स सांझ क पांच बजे तक मतदान भेल, जखन कि सुरक्षा क दृष्टिकोण स वाल्मीकीनगर, रामनगर आ पातेपुर विधानसभा क्षेत्र मे तीन बजे तक आ अमनौर आ तरैया विधानसभा क्षेत्र मे चारि बजे तक मतदान भेल।
बिहार विधानसभा चुनाव क दोसर चरण मे रविदिन 45टा विधानसभा क्षेत्र मे मतदान शांतिपूर्ण संपन्न भ गेल। ओना सीतामढ़ी, शिवहर आ मुजफ्फरपुर किछु छिटपुट घटना भेल, मुदा ककरो खून नहि बहल। दोसर चरण मे सुरक्षा क दृष्टिकोण स पांचटा विधानसभा क्षेत्र पारू, मीनापुर, साहेबगंज, शिवहर आ बेलसंड विधानसभा क्षेत्र मे भोरे सात बजे स तीन बजे तक मतदान भेल, जखन कि बाकी ठाम पांच बजे तक मत डालल गेल। राज्य निर्वाचन विभाग क मुख्य निर्वाचन पदाधिकारी सुधीर कुमार राकेश पटना मे कहला अछि जे दोसर चरण मे सबस बेसी पूर्वी चंपारण मे 58 प्रतिशत मतदाता अपन मताधिकार क उपयोग केलथि अछि, जखनकि दरभंगा मे 48.8, शिवहर मे 49, मुजफ्फरपुर मे 53.35, समस्तीपुर मे 54.3 आ सीतामढ़ी जिला मे 51 प्रतिशत मतदाता मत देलथि।
राकेश क मुताबिक मतदान मे व्यवधान डालबा लेल तीनटा जिला स 132टा लोक कए गिरफ्तार कैल गेल अछि। एहि मे दरभंगा जिला मे 58, मुजफ्फरपुर मे 30, समस्तीपुर मे 30 गोटे शामिल छथि। एकर अलावा 69टा वाहन सेहो जब्त भेल अछि।
देर सांझ तक रून्नीसैदपुर क मतदान केन्द्र संख्या 116 स लापता तीन मतदानकर्मी मे स एकटा क पता नहि चलल छल। एहि मतदान केंद्र पर राति मे संदिग्ध नक्सली मतदान संबंधी कागजात जरा देने छल।
दोसर दिस मुजफ्फरपुर जिला क मीनापुर विधानसभा क्षेत्र क मतदान संख्या एक क लग मे नीतीश सरकार क लघु सिंचाई मंत्री दिनेश प्रसाद कुशवाहा क वाहन पर पथराव भेल, एहि मे हुनकर अंगरक्षक कए चोट लागल। कुशवाहा क आरोप अछि जे निर्दलीय प्रत्याशी माधवी चंद्र क पुत्र हुनका पर हमला केलथि।
मुख्य निर्वाचन पदाधिकारी क मुताबिक सीतामढ़ी आ समस्तीपुर जिला क एक-एकटा आओर दरभंगा जिला क दूटा मतदान केन्द्र पर मतदाता विकास नहि भेला पर मतदान क बहिष्कार केलथि।
दरभंगा स छाया
जिला मे कुल दस टा विधानसभा क लेल मतदान भेल, जाहि मे चारिटा महिला प्रत्याशी सहित 132टा उम्मीदवार क भाग्य तय करि देल गेल। नौटा विधायक, दूटा पूर्व सांसद आ पांचटा पूर्व विधायक क भाग्य तय करबा मे महिलाक भूमिका सबस महत्वपूर्ण रहल। दरभंगा जिला मे कमोवेश स्थिति पिछले चुनाव सन रहबाक लक्ष्ण अछि। पहिने नौ मे स छहटा सीट राजद लग छल, एहि बेर एकटा सीट बढल अछि आ राजदक पाला मे पांच स छहटा सीट एबाक उम्मीद कैल जा रहल अछि। दरभंगा शहरी विधानसभा क्षेत्र भाजपा लेल सबस सुरक्षित सीट मानल जाइत अछि, एहि बेर सेहो भाजपा विधायक संजय सरावगी क बाट आसान भ गेल अछि। राजद क पूर्व विधायक सुलतान अहमद आ कांग्रेस जिलाध्यक्ष डॉ कमरूल हसन क बीच मतक बंटवारा भाजपा लेल नीक रहल। ओना एहि ठाम स बसपा क राकेशनाथ झा, जदएस क नवीन खट्टीक, भाकपा माले स आरके दत्ता, सपा क कृष्ण कुमार यादव सुमन सहित कईटा नेता मैदान मे छलाह, मुदा सब गोटे प्रभावहीन रहलाह। दरभंगा ग्रामीण मे राजद विधायक ललित यादव क टक्कर जदयू क अशरफ हुसैन स अछि, मुदा कांग्रेस क अब्दुल हादी सिद्दीकी जदयू क बाट कठिन कए देलथि अछि। ओना एहि ठाम स सेहो 15टा उम्मीदवार चुनावी समर मे छथि। बहादुरपुर विधानसभा क्षेत्र मे राजद क विधायक हरिनंदन यादव क टक्कर जदयू क मदन सहनी स अछि, अगर कांग्रेस क डॉ मुरारी मोहन झा क प्रभाव बेसी नहि रहल त इ सीट जदयूक खाता एहि जिला मे खोली सकैत अछि। ओना एहि ठाम निर्दलीय विनय कुमार चौधरी सहित 20टा उम्मीदवार चुनावी दंगल मे अछि।
हायाघाट विधानसभा क्षेत्र मे लोजपा क डॉ शाहनवाज अहमद कैफी आ भाजपा क जिलाध्यक्ष अमरनाथ गामी क बीच मुकाबला अछि, मुदा पूर्व विधायक उमाधर प्रसाद सिंह आ कांग्रेस क अरविन्द चौधरी लोजपाक बाट कठिन कए सकैत छथि। केवटी मे भाजपा क विधायक डॉ अशोक कुमार यादव बाट कांग्रेस क मो. मोहसीन आसान कए देलथि अछि, एहि ठाम स राजद क फराज फातमीक जीत कठिन अछि। जाले सीट एहि बेर भाजपा क हिस्सा मे आबि सकैत अछि। एहि ठाम पूर्व सांसद विजय कुमार मिश्र राजद क विधायक रामनिवास प्रसाद स इ सीट झटकि सकैत छथि। कांग्रेस क आफताब आलम हुनकर बाट आसान कए सकैत छथीन। बेनीपुर विधानसभा क्षेत्र मे राजद विधायक हरेकृष्ण यादव क राह आसान लगैत अछि, एहि ठाम भाजपा क गोपालजी ठाकुर क बाट कांग्रेस क गजेन्द्र झा कठिन कए सकैत छथि। जिलाक सबस महत्वपूर्ण सीट अछि अलीनगर। एहि सीट स राजद क प्रदेश अध्यक्ष अब्दुल बारी सिद्दीकी मैदान मे छथि। हुनकर सामने जदयू क पूर्व विधायक प्रभाकर चौधरी आ कांग्रेस क पूर्व विधायक डॉ मदन मोहन झा छथि। ओना एहि ठाम स भाकपा क रामकुमार झा सहित कुल 10टा प्रत्याशी चुनावी समर मे छथि। मुदा सिद्दीकीक लेल इ सीट सुरक्षित अछि। गौड़ाबौड़ाम विधानसभा क्षेत्र मे राजद क पूर्व मंत्री डॉ महावीर प्रसाद कए जदयू क विधायक डॉ इजहार अहमद स टक्कर अछि। ओना प्रसादक जीत कांग्रेस क डॉ नागेश्वर पंजियार क वोट लेबा पर निर्भर अछि। कुशेश्वरस्थान सुरक्षित विधानसभा क्षेत्र मे कांग्रेस क विधायक डॉ अशोक कुमार क सीधा मुकाबला लोजपा क पूर्व सांसद रामचन्द्र पासवान स अछि, मुदा भाजपा क शशिभूषण हजारी पासवानक खेल खराब कए सकैत छथि।
सीतामढ़ी स जहांआरा
सीतामढी आ शिवहर जिला क विधान सभा क्षेत्र मे मुख्य मुकाबला राजद आ जदयू क बीच रहल। रीगा विधान सभा स भाजपाक मोतीलाल कए बाट कांग्रेसक अमित कुमार आसान कए सकैत छथि, ओना लोजपाक नगीना देवी सेहो विधानसभ पहुंच सकैत छथि। बथनाहा क 11टा प्रत्याशी मे स भाजपा क दीनकर रामक विधनसभा पहुंचबाक संभावना बेसी अछि, एहि ठाम लोजपाक ललिता देवी क बाठ कांग्रेस क संजय राम कठिन कए देलथि अछि। परिहार, सुरसंड आ बाजपट्टी मे सेहो राजग क स्थिति जीतबा योग्य अछि ओना एहि तीनू सीट पर कांग्रेस आ बसपा नतीजा कए बदलि सकैत अछि। शिवहर स जदयूक सफीउद्दीन क बाट बसपाक प्रतिभा देवी कठिन कए सकैत छथि, राजद क अजित झा क स्थिति ओना नीक नहि अछि। रून्नीसैदपुर स जदयूक गुड्डी देवी आ राजदक रामशत्रुघ्न मे सीधा मुकाबला अछि, दूनूक संभावना बराबर बनैत अछि। तहिना बेलसंड विधान सभा स सेहो जदयूक सुनीता सिंह आ राजदक संजय गुप्ताक बीच मुकाबला बराबर अछि। सीतामढी सस भाजपाक सुनील कुमार लोजपाक राघवेंद्र सिंह स नीक स्थिति मे छथि।
समस्तीपुर स आबिदा
जिलाक कुल दस टा विधानसभा मे शांतिपूर्वक मतदान भेल। कल्याणपुर स जदयू क रामसेवक हजारीक बाट कांग्रेसक अनिता देवी आसान कए देलथि अछि, एहि ठाम लोजपाक विश्वनाथ क स्थिति कमजोर लगैत अछि। वारिशनगर मे सेहो जदयूक अशोक कुमार आ राजदक गजेंद्र सिंह क बीच मुकाबला अछि, मुदा कांग्रेसक विजय राम जदयूक बाट आसान कए सकैत छथि। समस्तीपुर स जदयूक रामानाथ ठाकुर घेरायल छथि, हुनकर बाट कांग्रेसक तरूण कुमार कठिन कए सकैत छथि, ओना राजदक अवसरूल इस्लामक स्थिति कमजोर बूझा रहल अछि। उजियारपुर स जदयूक रामलखन राम रमझा आ राजदक दुर्गा प्रसाद मे मुख्य मुकाबला अछि, ओना कांग्रेसक प्रशांत कुमार जीत-हार कए प्रभावित करता। मोरबा मे सेहो जदयू क बैद्यनाथ सहनी आ राजदक अशोक कुमार क बीच कांग्रेसक नागमणि छथि, मुकाबला बराबर पर अछि। सरायगंज मे जदयूक विजय चौधरी बाट आसान अछि, ओना राजदक रामेश्वर सहनीक बाट कांग्रेसक आभास झा आसान कए सकैत छथि। मोइउद्दीन नगर मे भाजपाक राणा गंगेश्व क मुकाबला राजदक अजय कुमार स अछि, एहि ठाम कांग्रेसक सिद्धार्थ क्षत्रिय भाजपाक बाट मे रोडा बनि सकैत् अछि। विभूतिपुर मे भाकपाक रामदेव वर्मा आ भाजपाक रामबालक सिंह क बीच मुकाबला अछि, मुदा लोजपाक रमेश राय जीत कए प्रभावित करबाक स्थिति मे छथि। रोसडा स राजदक पितांबर पासवान क स्थिति भाजपाक मुजू देवी स नीक अछि, ओना कांग्रेसक सरिता देवी सेहो मुकाबला कए मजेदार बना सकैत छथि। हसनपुर स जदयूक राज कुमार राम आ राजदक सुनील पुष्पंम क बीच मुकाबला कए निर्दलीय अजुर्न प्रसाद तेसर कोण द देलथि अछि, एहन मे जीत हार बराबर अछि।
मुजफ्फरपुर स गुंजन
जिला क 11टा विधानसभा क्षेत्र मे राजगक दबदबा एकबेर फेर कायम रहत। गायघाट विधानसभा क्षेत्र स भाजपाक वीणा देवी आ राजदक महेश्वर क बीच कांग्रेसक आरती देवी प्रभाव देखा सकैत छथि। औराई मे भाजपाक राम सूरत राय क स्थिति ठीक अछि। एहि ठाम कांग्रेसक गणेश यादव राजदक सुरेंद्र कुमारक बाट कठिन कए देलथि अछि। मीनापुर मे भाजपाक दिनेश कुमार आ राजदक अजय कुमार मे सीधा मुकाबला अछि, जेकरा कांग्रेस क शकल देव तेसर कोण देबा मे सफल नहि भ सकला। बोचहां मे जदयूक रमेश राम आ राजदक मुशाफिर क बीच कांग्रेसक बेबी कुमारी परिणाम कए प्रभावित कए सकैत छथि। सकरा मे भाजपाक सुरेश चंचल आ राजदक लाल बाबू क बीच कांग्रेसक उतेश राम कोनो प्रभाव देखा सकैत छथि। कुढ़नी मे जदयूक मनोज कुमार आ लोजपाक विजेंद्र चौधरीक बीच मुकाबला अछि, एहि ठाम जदयूक राह कांग्रेसक विनोद चौधरी आसान कए सकैत छथि। मुजफ्फरपुर मे कुल 19टा उम्मीदवार छथि मुदा मुकाबला निर्दलीय विजेंद्र आ लोजपाक मो जमाल मे अछि, ओना एहि ठाम भाजपाक सुरेश कुमार आ कांग्रेसक मयंक कए भेटल वोट पर परिणाम बदलि सकैत अछि। कांटी मे भाजपाक अजित कुमार सिंह आ राजदक इस्माइल क बीच कांग्रेसक शाहीद क झटकल वोट भाजपा कए जीता सकैत अछि। बरूराज मे भाजपाक नंद कुमार क स्थिति राजदक ब्रिजकिशोर स नीक अछि, एहि ठाम कांग्रेसक बलदेव मेहतो प्रभावहीन रहलाह। पारू मे भाजपाक अशोक आ राजदक मिथिलेश मे मुकाबाला अछि, मुदा जीत कए कांग्रेस क अनुनय सिंह प्रभावित कए सकैत छथि। साहेबगंज विधानसभा क्षेत्र मे जदयूक राजू कुमार आ राजदक रामविचार राम क बीच सीधा मुकाबला अछि ओना कांग्रेसक महाचंद्र प्रसाद वोटकटुआ भ सकैत छथि।
पूर्वी चंपारण स सुजाता
जिलाक पांचटा विधानसभा मे भेल मुकाबला मुख्य रूप स राजग आ राजद कबीच रहल, मुदा निर्दलीय आ कांग्रेस किछु सीट पर अपन प्रभाव देखेबा मे सफल रहल। नरकटिया मे लोजपाक याशमीन शाविर अलीक क मुकाबला निर्दलीय शमीम अहमद स अछि, मुदा कांग्रेसक शालू कुमार परिणाम कए प्रभावित कए सकैत छथि। ढाका मे लोजपाक नेक मोहम्मद आ जदयूक फैसल रहमानक बीच सीधा मुकाबला अछि, ओना एहि ठाम सेहो निर्दलीय पवन जयसवाल लोजपाक बाट कठिन कए सकैत छथि। विथान मे जदयूक अवधेश कुशवाहा आ राजदक सुबोध कुमारक बीच सीधा मुकाबला अछि, ओना कांग्रेसक रिंकू सिंह जदयूक बाट कठिन कए सकैत छथि। मधुबन मे सेहो जदयूक शिव जी क मुकाबला राजदक राणा रणधीर स अछि, मुदा कांग्रेसक बब्लू देव जदयूक बाट आसान कए सकता एकर संभावना कम अछि। चीरैया स राजदक लक्ष्मी नारायण क मुकाबला भाजपाक अवनीश कुमार स अछि, मुदा भाजपाक बाट एहि ठाम कांग्रेसक रमेश सिंह कठिन कए सकैत छथि।
भारी सुरक्षा क बीच विधानसभा लेल पहिल चरण क मतदान भेल। छिटपुट घटना कए छोडि मतदान शांतिपूण रहल। कुल 47टा सीट क लेल करीब 55 प्रतिशत वोट पड़ल। राज्य क मुख्य चुनाव अधिकारी सुधीर कुमार राकेश कहला जे छातापुर मे बूथ संख्या 177 पर पीठासीन अधिकारी क संग मारपीट क आरोप मे जदयू विधायक नीरज कुमार बबलू क खिलाफ प्राथमिकी दर्ज कैल गेल अछि। हुनकर गिरफ्तारी क आदेश देल गेल अछि। वायसी मे सोशलिस्ट जनता पार्टी क उम्मीदवार अलीमुद्दीन अंसारी कए बूथ नंबर 112 पर गड़बड़ी करबाक आरोप मे गिरफ्तार कैल गेल अछि। मुख्य चुनाव अधिकारी कहलथि जे रोड नहि त वोट नहि क नारा पर बेनीपंट्टी क्षेत्र मे दसटा मतदान केंद्र पर मतदान क बहिष्कार भेल।
कटिहार मे प्राणपुर क बूथ संख्या 123 क पीठासीन अधिकारी मुहम्मद हबीब क हृदयाघात स मौत भ गेल। हुनकर आश्रित कए प्रावधान क अनुसार दस लाख टका मुआवजा राशि देल गेल अछि। मधुबनी मे 52 फीसदी, सुपौल मे 53 फीसदी, अररिया मे 53 फीसदी, किशनगंज मे 57 फीसदी, पूर्णिया मे 55, कटिहार मे 57, मधेपुरा मे 52 आ सहरसा मे 56 फीसदी मतदता वोट देलथि। मुख्य चुनाव अधिकारी कहला जे किछु जिला मे मतदान क प्रतिशत पहिने क तुलना मे बढ़ल अछि।
मधेपुरा स सरिता सुमन
मधेपुरा जिला क चारिटा विधानसभा सीट पर भेल प्रथम चरण क मतदान मे मुकाबला दिलचस्प रहल। मंडल आयोग क अध्यक्ष बीपी मंडल क गृह जिला आ लालू-शरद क राजनीतिक समर क लेल चर्चित एहि जिला मे जातिगत वोटक परंपरा कायम रहल आ राजद-लोजपा, जदयू-भाजपा आ कांग्रेस क बीच दिलचस्प मुकाबला देखल गेल।
परिसीमन क बाद मधेपुरा जिला मे मधेपुरा, सिंहेश्वर, बिहारीगंज आ आलमनगर विधानसभा सीट बनल। जदयू क कब्जावाला एहि जिला क एहि चारू सीट पर ओकर मुख्य मुकाबला राजद-लोजपा आ कांग्रेस क बीच रहल।
भागलपुर, खगड़िया, सहरसा, सुपौल, अररिया आ पूर्णिया जिला क बीच आ कोसी नदी स प्रभावित मधेपुरा जिला मे जदयू विकास आ सुशासन कए चुनावी मुद्दा बनेलक मुदा विपक्षी दल कोसी क स्थायी समाधान आ विस्थापित क पुनर्वास कए मुद्दा बनेलक जाहि मे जातिगत आधार सेहो देल गेल। बाढ़ क क्षति क भरपाई एखन धरि नहि भ सकल अछि आ यातायात व्यवस्था क अभाव स जनता परेशान अछि।
मधेपुरा विधानसभा सीट जदयू क राष्ट्रीय अध्यक्ष शरद यादव क लेल प्रतिष्ठा क सीट बनल अछि। मंडल आयोग क अध्यक्ष बीपी मंडल क विधायक पुत्र मणिन्द्र कुमार मंडल क टिकट काटि कए एहि बेर जदयू अपन पूर्व सांसद रमेन्द्र कुमार यादव कए प्रत्याशी बनेलक अछि। एकर बावजूद राजद क चंद्रशेखर क बाट आसान देखा रहल अछि। ओना हुनकर जीतब कांग्रेस क राजेश रजनीश क वोट पर निर्भर करैत अछि।
महर्षि ऋृंगी क कर्मभूमि क लेल प्रसिद्ध सिंहेश्वर विधान सभा परिसीमन क बाद सुरक्षित भ गेल अछि। एहि ठाम स जदयू विधायक रमेश ऋषिदेव क मुकावला राजद क अमित कुमार भारतीय आ कांग्रेस क गणेश पासवान क संग अछि, ताहि ले हुनकर जीतबाक उम्मीद अछि।
जिला क नवसृजित बिहारीगंज विधानसभा सीट पर जदयू क टिकट पर चुनाव लड़ि रहल छथि बिहार क कृषि मंत्री रेणु कुमारी कुशवाहा, हुनकर मुख्य मुकाबला जेल मे बंद बाहुबली पूर्व सांसद पप्पू यादव क कनिया रंजीत रंजन आ राजद क प्रभाष कुमार स अछि। एहि ठाम उच्च जातिक वोट जदयू कए कम भेटला स रंजीता रंजन बाट आसान भ गेल अछि।
किछु एहने स्थिति आलमनगर विधानसभा क्षेत्र क अछि जदयू क राष्ट्रीय अध्यक्ष आ सांसद शरद यादव क खास बिहार क राजस्व मंत्री नरेन्द्र नारायण यादव कए जेल मे बंद पूर्व सांसद आनंद मोहन क कनिया आ पूर्व सांसद लवली आनंद स टक्कर अछि। उच्च जातिक कांग्रेस दिस झुकाव लवली कए विधानसभा पहुंचा सकैत अछि। ओना एहि ठाम स कुल 14टा प्रत्याशी अपन भाग्य आजमा रहल छथि। जिला मे सर्वाधित महिला वोटर एहि ठाम अछि।
कटिहार स रिंकू कुमारी
जिला क सातटा विधानसभा क्षेत्र कटिहार, कदवा, बलरामपुर, प्राणपुर, मनिहारी, बरारी आ कोढ़ा मे मतदान भेल। कटिहार विधानसभा क्षेत्र निर्वाचन क्षेत्र स भाजपा प्रत्याशी तारकिशोर प्रसाद, राजद-लोजपा गठबंधन क प्रत्याशी पूर्व मंत्री रामप्रकाश महतो, कांग्रेस प्रत्याशी प्रो. विनोद कुमार यादव, राकांपा प्रत्याशी भाई समसउद्दीन सहित अन्य प्रत्याशी क प्रतिष्ठा दांव पर लागल अछि। जाहि मे रामप्रकाशक बाट विनोद कुमार कठिन कए देलथि अछि।
कदवा विधानसभा निर्वाचन क्षेत्र स कईटा माननीय भाग्य आजमा रहल छथि। भाजपा प्रत्याशी भोला राय, राकांपा से पूर्व मंत्री हिमराज सिंह, राजद-लोजपा गठबंधन क प्रत्याशी ख्वाजा बहाउद्दीन अहमद, कांग्रेस क दिनेश इंसान मुख्य मुकाबला मे छथि।
बलरामपुर विधानसभा क्षेत्र स सीपीआई माले क महबूब आलम, जदयू-भाजपा गठबंधन क मो. सिद्दीक, कांग्रेस क शौकत हुसैन, राकांपा क हबीबुर रहमान मैदान मे छथि, मुदा माले आ कांग्रेस क जनाधार मो. सिद्दीकक बाट रोकि सकैत अछि।
प्राणपुर विधानसभा स राजद-लोजपा गठबंधन क प्रत्याशी पूर्व मंत्री महेन्द्र नारायण यादव, भाजपा-जदयू गठबंधन क विनोद कुमार सिंह स मजबूत स्थिति मे छथि, मुदा कांग्रेस क अब्दुल जलील विनोदक राह आसान कए सकैत छथि।
मनिहारी विधानसभा क्षेत्र स नव चेहरा लोक कए पसंद आबि रहल अछि कांग्रेस प्रत्याशी सिकंदर मंडल, भाजपा-जदयू गठबंधन क मनोहर प्रसाद सिंह, राजद-लोजपा गठबंधन क मुखिया चम्पय किस्कू, आ राकांपा क गीता किस्कू मैदान मे छथि मुदा मनोहर प्रसाद क स्थिति नीक बुझा रहल अछि।
कोढ़ा विधानसभा निर्वाचन क्षेत्र स भाजपा-जदयू गठबंधन क महेश पासवान, कांग्रेस प्रत्याशी सुनीता देवी, राकांपा क प्रत्याशी मंजू देवी, लोजपा-राजद गठबंधन क मनोज कुमार मैदान मे छथि। मुदा सुनीता देवी महेश पासवान कए बाट रोकि सकैत छथि।
बरारी विधानसभा स भाजपा-जदयू गठबंधन क विभाष चन्द्र चौधरी स आगू राजद-लोजपा गठबंधन क पूर्व मंत्री मंसूर आलम देखा रहल छथि मुदा कांग्रेस क संयोगिता सिंह परिणाम कए प्रभावित क सकैत छथि।
पूर्णिया स सुषमा राय
पूर्णिया जिला क सातटा विधानसभा क्षेत्र मे 86टा प्रत्याशी क भाग्य मतदाता तय करि देलथि। पूर्णिया सदर, कसबा, बनमनखी, रुपौली, धमदाहा, अमौर आ बायसी मे करीब 55 फीसदी मतदान भेल।
सदर विधानसभा क्षेत्र मे भाजपा स राजकिशोर केशरी, सीपीआईएम स अमित कुमार, काग्रेस स रामचरित्र यादव, लोजपा स पप्पू कुमार, राकांपा स सैयद गुलाम हुसैन सहित तेरह प्रत्याशी चुनावी मैदान मे छथि। भाजपा स राजकिशोर केशरी कए काग्रेस क रामचरित्र यादव बाट मुश्किल कए सकैत अछि।
कसबा विधानसभा स भाजपा स प्रदीप कुमार दास, कांग्रेस स मो. अफाक आलम, लोजपा स मो. शाहनवाज आलम, बसपा स मिथिलेश कुमार सहित दसटा प्रत्याशी लड़ि रहल छथि। भाजपा स प्रदीप कुमार दास क बाट कांग्रेस क मो. अफाक आलम आसान कए सकैत छथि।
बनमनखी स राजद स धर्मलाल ऋषि, भाजपा स कृष्ण कुमार ऋषि, कांग्रेस स शालीग्राम ऋषिदेव, बसपा स संजीव कुमार पासवान सहित 11टा प्रत्याशी चुनावी अखाड़ा मे ताल ठोकि रहल छथि। एहि ठाम भाजपा क कृष्ण कुमार ऋषि क बाट कांग्रेस क शालीग्राम ऋषिदेव कठिन क सकैत छथि।
बायसी स निर्दलीय सैयद रुकनुद्दीन, कांग्रेस स नसार अहमद, भाजपा स संतोष कुमार, राजद स अब्दुस सुभान सहित आठटा प्रत्याशी मैदान मे छथि। कांग्रेस क नसार अहमद भाजपा क संतोष कुमार क बाट आसान कए सकैत छथि।
धमदाहा स जदयू प्रत्याशी लेसी सिंह, बसपा स राजकुमार उरांव, राजद स दिलीप कुमार यादव, राकांपा स शिवचरण मेहता, कांग्रेस स इरशाद अहमद खान सहित 19टा प्रत्याशी चुनाव लड़ि रहल छथि। एहि ठाम जदयू प्रत्याशी लेसी सिंह, राजद क दिलीप कुमार यादव स मजबूत स्थिति मे छथि।
अमौर विधानसभा स अब्दुल जलील मस्तान कांग्रेस स, देव नारायण यादव बसपा स, बाबर आजम राजद स, सबा जफर भाजपा स सहित दसटा प्रत्याशी भिड़ंत अछि। एहि ठाम कांग्रेस भाजपा कए बाट कठिन कए देलक अछि।
रुपौली स शंकर सिंह लोजपा स, बीमा भारती जदयू स, बालकिशोर मंडल भाकपा स, मो. आशिफ अनवर कांग्रेस स सहित 15टा उम्मीदवार चुनावी अखाड़ा मे ताल ठोंकने छथि। एहि ठाम बीमा भारतीक स्थिति कमजोर भ गेल अछि, मुदा कांग्रेसक जनाधार परिणाम कए प्रभावित करत।
अररिया स माया ठाकुर
अररिया जिले क छहटा विधान सभा क्षेत्र क 80टा प्रत्याशीक भाग्य तय भ गेल। ओना एहि चुनाव मे एकटा खास गप इ रहल जे कोनो दलक हवा नहि बनि सकल। मतदाता क चुप्पी चुनाव परिणाम कए अप्रत्याशित बना सकैत अछि।
ओना जिला क सबटा सीट पर भाजपा जदयू गठबंधन क कब्जा अछि। मुदा एहि बेर उच्च जातिक कांग्रेस दिस झुकाव आ किछु निर्दलीय प्रत्याशी क कारण चुनाव त्रिकोणीय संघर्ष मे बदलि गेल अछि।
अररिया विधानसभा क्षेत्र मे भाजपा, लोजपा आ कांग्रेस क बीच त्रिकोणीय संघर्ष अछि। लोजपा क जाकिर अनवर आ कांग्रेस क मोईदूर्रहमान भाजपा क नारायण झा क बाट कठिन केने छथि। एहन मे निर्दलीय अजय झा आ हैदर यासीन परिणाम कए बदलि सकैत छथि।
जोकीहाट विस क्षेत्र मे शुरू स जदयू आ राजद क बीच सीधा टक्कर छल, मुदा बाद मे कांग्रेस स टिकट नहि भेटला पर कौसर जिया जेना गोलबंदी केलथि अछि ताहि स राजदक बाट आसान भ गेल अछि। एहि ठाम स जदयू तस्लीमुद्दीन क पुत्र मो. सरफराज कए उम्मीदवार बनेने अछि, त राजद स युवा राजद क राष्ट्रीय महासचिव अरुण यादव छथि। ओना, कांग्रेस प्रत्याशी अयूब आलम सेहो दिल्ली क मुख्यमंत्री शीला दीक्षित क आगमन क बाद काफी उत्साहित छथि। एहन मे निश्चित रूप स जोकीहाट क चुनावी परिणाम चौंका सकैत अछि।
सिकटी मे लोजपा क उम्मीदवार अररिया क निवर्तमान विधायक विजय मंडल छथि, त भाजपा स पूर्व विधायक आनन्दी यादव। जखनकि कांग्रेस स जिला परिषद अध्यक्ष शगुफ्ता अजीम प्रत्याशी छथि। एहि ठाम सेहो जीत हार क कुंजी निर्दली क हाथ मे अछि।
फारबिसगंज विस क्षेत्र मे भाजपा आ लोजपा क बीच कांटा क संघर्ष अछि। भाजपा स महान उपन्यासकार फणीश्वर नाथ रेणु क पुत्र पदम पराग वेणु उम्मीदवार छथि। ओतहि लोजपा स पूर्व विधायक मायानन्द ठाकुर। जखकि कांग्रेस प्रत्याशी प्रकाश चौधरी आ बसपा प्रत्याशी मो. काफिल सेहो जी जान स लागल छलाह।
नरपतगंज मे सेहो भाजपा आ राजद मे मुख्य मुकाबला छल, मुदा कांग्रेस प्रत्याशी संघर्ष कए त्रिकोणीय बनेबा मे सफल रहलाह। भाजपा स जतए क्षेत्र क दबंग भगवान यादव क कनिया देवयंती यादव प्रत्याशी छथि, त लोजपा स पूर्व विधायक अनिल यादव। कांग्रेस प्रत्याशी आ जिलाध्यक्ष भारतेन्दू यादव प्रधानमंत्री क दौरा स काफी उत्साहित छथि। जदयू क जिलाध्यक्ष रहल अनंत राय क बागी बनला स भाजपा कए बाट कठिन भ गेल।
रानीगंज विस क्षेत्र मे सेहो भाजपा आ राजद क बीच टक्कर अछि, मुदा कांग्रेस एहि ठाम सेहो संघर्ष कए त्रिकोणात्मक करि देलक अछि। भाजपा क परमानन्द ऋषिदेव कए राजद क शांति देवी से खतरा अछि। किया कि कांग्रेस प्रत्याशी हरि प्रसाद वैश्यंत्री पिछड़ा, दलित आ अल्पसंख्यक क संग संग उच्चजातिक वोट मे सेंध लगा देलथि अछि।
मधुबनी स प्रीतिलता मल्लिक
मधुबनी जिला क दसो विधानसभा क्षेत्र मे राजगक इज्जत दांव पर अछि। ओना त हरलाखी, बेनीपट्टी, खजौली, बाबूबरही, बिस्फी, मधुबनी, राजनगर, झंझारपुर, फुलपरास आ लौकहा मे क्रमशः 9, 21, 16, 9, 15, 16, 10, 11, 20 आ 14टा उम्मीदवार मे छलथि, मुदा मुख्य मुकाबला राजद-लोजपा आ जदयू-भाजपा मे रहल। सबटा सीट पर कांग्रेस अपन जनाधार बढेबा मे सफल रहल। अनुमानक अनुसार राजग कए एहि जिला मे भारी नुकसान भ सकैत अछि आ महज तीन स चारि टा सीट पर जीतबाक उम्मीद अछि। जखन कि कांग्रेस अपन जनाधार बढेलाक बावजूद एकटा सीट जीतबाक स्थिति मे अछि। मधुबनी स राजद नैयर आजमक स्थिति कांग्रेस नीक कए देलक अछि, जखन कि बेनीपट्टी मे भाजपा क भाजपा क प्रदेश प्रवक्त विनोद नारायण झा कांग्रेस स आगू रहि सकैत छथि, विधान परिषद क पूर्व सभापति वीरेन्द्र चौधरी, मंत्री हरि प्रसाद साह, पूर्व मंत्री राम लखष राम रमण, राज कुमार महासेठ, नीतीश मिश्र आ फुलपरास स निवर्तमान विधायक देवनाथ यादव क कनिया गुलजार देवी सेहो नीक स्थिति मे छथि। पूरा चुनावक दौरान जदएस क राष्ट्रीय उपाध्यक्ष सह पूर्व केन्द्रीय मंत्री देवेन्द्र प्रसाद यादव क कोनो प्रभाव नहि देखल गेल।
किशनगंज स नेहा खातून
ठाकुरगंज स विधायक गोपाल कुमार अग्रवाल क मुकाबला मे पूर्व विधायक सह सांसद मौलाना असरारुल हक काशमी क छोट भाई जाहिदुर्र रहमान क प्रतिष्ठा दांव पर लागल अछि। एहि सीट स भाजपा क बागी अवधबिहारी सिंह निर्दलीय चुनाव मैदान मे छथि। लोजपा-राजद नौशाद आलम कए प्रत्याशी बनने अछि। एहि ठाम गोपाल कुमारक स्थिति मजबूत अछि।
बहादुरगंज विधानसभा क्षेत्र स कांग्रेस विधायक तौशीफ आलम कए बाट मुश्किल अछि। जदयू क प्रो. मुसब्बिर आलम आ राजद क अंजार नईमी हुनका टक्कर द रहल छथि।
कोचाधामन विधानसभा क्षेत्र स राजद विधायक अख्तरुल ईमान क प्रतिष्ठा कए जदयू प्रत्याशी मुजाहिद आलम आ कांग्रेस उम्मीदवार सादिक समदानी चुनौती द रहल छथि।
किशनगंज विधानसभा क्षेत्र स भाजपा क पूर्व विधायक सिकन्दर सिंह अपन कनिया स्वीटी सिंह कए चुनाव मैदान मे उतारलथि अछि। ओतहि काग्रेंस पूर्व विधायक डॉ जावेद कए टिकट देलक अछि। राजद पूर्व जिप अध्यक्ष तसीरुद्दीन कए अपन प्रत्याशी बना मुकाबाला रोचक बना देलक अछि मुदा लोजपा स बागी कलीमउद्दीन हुनकर बाट रोकबा मे सफल रहलाह।
सुपौल स ममता शंकर
सुपौल जिला क पांचटा विधानसभा क्षेत्र मे स एक निर्मली विधानसभा क्षेत्र स जदयू क अनिरुद्ध प्रसाद यादव, राजद क अरुणा मेहता पर कांग्रेस क विजय कुमार गुप्ता भारी देखल गेलथि, ओना एहि ठाम कुल 10टा प्रत्याशी मैदान मे छथि।
पिपरा विधानसभा क्षेत्र स जदयू क सुजाता देवी स लोजपा क दीनबंधु यादव मजबूत रहलाह, मुदा कांग्रेस क सूर्यनारायण यादव सेहो काफी वोट झटकबा मे सफल भेलाह अछि ताहि लेल परिणाम चौंका सकैत अछि। ओना एहि ठाम स कुल 16टा प्रत्याशी मुकाबला मे जमल छथि।
सुपौल विधानसभा क्षेत्र स जदयू क विजेन्द्र प्रसाद यादव, राजद क रवीन्द्र कुमार रमण स कमजोर देखा रहल छथि, ओना कांग्रेस क प्रमोद कुमार सिंह क वोट झटकबाक स्थिति परिणाम कए प्रभावित करि सकैत अछि, एहि ठाम स कुल नौटा प्रत्याशी अपन भाग्य आजमा रहल छथि।
त्रिवेणीगंज सुरक्षित क्षेत्र अछि, एहि ठाम जदयू क अमला देवी सब पर भारी छथि, लोजपा क अनंत कुमार भारती स कांग्रेस क सुरेन्द्र नारायण सरदार मजबूत छथि, ओना एहि ठाम स 13टा उम्मीदवार मैदान मे अछि।
छातापुर विधानसभा क्षेत्र स जदयू क नीरज कुमार सिंह बबलू क बाट राजद क अकील अहमद रोकि सकैत छथि, ओना कांग्रेस क शाह जमाल उर्फ लाल परिणाम बदलबाक स्थिति मे छथि, ओना एहि ठाम स बाकी 15टा उम्मीदवार कोनो खास प्रभाव मे नहि रहताह।


text:
Friday, 3 June 2016
पद्य - १८४ - चिल्होरि या चील्ह (बाल कविता)
चिल्होरि या चील्ह (बाल कविता)
पएर छोट मजगूत पंख छै,
मुर्दाखौक शिकारी ।
पर सामान्य ई एकर रूप छै,
ई तँऽ सर्वाहारी ।।*१
लाल पीठ चिल्होरि ब्राह्मिणी,
आन छै भूरा-कारी ।*२
आँखि एकर बड़ तेज होइछ तेँ,
ई छै कुशल शिकारी ।।
सधल उड़ान भरैछ चिड़ै ई,
मारैछ दक्ष झपट्टा ।
भरल हाटमे बिनु टकरएने,
मांसु लऽ भागै पक्का ।।*३
भागैत काल मांसुकेँ ओ तँऽ,
लोलहिमे पकड़ै छै ।
पएर ओकर कमजोर होइछ तेँ,
लोलहिसँ झपटै छै ।।*४
संकेत आ किछु रोचक तथ्य -
*१ *४ - गरूड़क अपेक्षा चिल्होरिक चाङ्गुर बहुत कमजोर होइत अछि जखनि अपन वजनक अनुसारेँ ओकर लोल बहुत मजगूत होइत अछि । तेँ ओ अपन शिकारकेँ अपन लोलमे दाबि उड़ि जाइत अछि − नञि कि गरूड़ जेकाँ चाङ्गुरमे दाबि कऽ । ई ओना तँऽ सर्वाहारी पक्षी (OMNIVOROUS BIRD) अछि आ समय पड़ला पर किछुओ खा लैत अछि परञ्च मुख्य रूपेण ई मुर्दाखौक शिकारी चिड़ै (SCAVANGER RAPTOR / SCAVANGINGER RAPTOR BIRD) अछि ।
*२ - गिद्ध, गरूड़, चिल्होरि आ बाज − ई सभ शब्द स्वयंमे वैविध्यपुर्ण अछि तथा कोनहु एक जातिक चिड़ै केर बोध नञि करबैछ अपितु कतेकहु जैववैज्ञानिक वंश ओ जातिसभक (BIOLOGICAL GENERA & SPECIES) समूह केर परिचायक थिक । चिल्होरि शब्दसँ माइल्विनी (MILVINAE), एलानिनी (ELANINAE) आ परनिनी (PENINAE) नामक तीन टा उपकुल (3 SUBFAMILIES) केर सदस्य जाति-प्रजातिसभक बोध होइत अछि ।
· माइल्विनी (MILVINAE) उपकुल (SUB FAMILY) केर सदस्य मँझलुका आकारक शिकारी चिड़ै अछि पर चिल्होरि समूहमे सभसँ पैघ होइत अछि । ई बेशी समय आकाशमे मँड़राइत रहैत (HOVERING) अछि − एक ऊँचाई तक उड़लाक बाद गुड्डी (Eng. - KITE, हिन्दी - पतंग) जेना हवामे उधियाइत रहैत अछि − तेँ अंग्रेजीमे एकरा मँड़राईबला या उधियाईबला चिल्होरि (HOVERING KITES) कहल जाइत अछि । एहि तरहक परिभ्रमण ओ सम्भवतः मृत-प्राणीक खोज लेल करैत अछि । ललका चिल्होरि (RED KITE; Milvus milvus), कारी-भूरा रंगक करिया चिल्होरि (BLACK KITE; Milvus migrans), कत्थी-लाल रंगक ब्राह्मिणी चिल्होरि (BRAHMINY KITE / RED BACKED SEA EAGLE; Haliastur indus) आदि इएह उपकुलक सदस्य अछि । मिथिलामे बेशीतर लोक इएह कुलक सदस्यकेँ चिल्होरि बुझैत अछि वा कहैत अछि ।
· एलानिनी (ELANINAE) उपकुल (SUB FAMILY) केर सदस्य किछु छोट आकारक होइत अछि । ई आकाशमे मँड़राइत नञि रहैत अछि पर प्रायः ऊँच गाछ पर बैसि शिकारकेँ ताकैत रहैत अछि आ देखाई देला पर तेजीसँ उड़ि झपट्टा मारि शिकारकेँ लोलमे पकड़ि उड़ि भागैत अछि तेँ अंग्रेजीमे एकरा उड़एबला चिल्होरि (SOARING KITES) कहल जाइत अछि । एहि चिल्होरिसभक आँखिक रंग लाल (RED IRISH) होइत अछि आ देह केर वक्षोदर भाग (VENTRAL PART) प्रायः उज्जर रंगक होइत अछि । छोट आकार, उज्जर रंग, मँड़रएबाक गुणक आभाव आदिक कारणेँ मिथिलामे प्रायः एकरा बाज कहि देल जाइत अछि ।
· परनिनी (PENINAE) नामक उपकुलमे (SUB FAMILY) शेष बचल चिल्होरिसभ आबैत अछि ।
*३ - चाहे ओ कोनहु प्रकारक चिल्होरि हो (नञि कि गरूड़), पर ओकर उड़ान एतेक सधल ओ दक्ष होइत अछि कि बहुत भीड़-भाड़बला हाट-बजारमे सेहो बिना कोनहु मनुक्खसँ टकरएने कसाईक दोकानपरसँ मांसुक टुकड़ी या माछ वा माछक कुटिया लोलमे दाबि कऽ उड़ि भागैत अछि ।
मैथिलीमे - चील्हो = Abbreviated form of चिल्होरि
कल्याणी कोशक अनुसार -
चिलहोरि (चिल्होरि) = चील्ह, एक पक्षी = KITE = Falco chila
चील्ह = चिलहोरि (चिल्होरि) = KITE
चिलहोरि / चील्ह = एक पक्षी = KITE एहि ठाम धरि तँऽ ठीक अछि परञ्च चिलहोरि / चील्ह = Falco chila बात मान्य नञि बुझना जाइत अछि । Falco chila बहुत पुरान शब्द थिक जे सर्वमान्य कहियो नञि रहल आ आब एहि शब्दक प्रयोग भ्रमित करैछ, तेँ सर्वथा त्याज्य थिक । दोसर आ महत्त्वपुर्ण बात ई जे गरूड़, गीद्ध, बाज, चिल्होरि (चील्ह), सुग्गा, परबा (परेबा), पोरकी (पौड़की) आदि शब्दसँ ताहि चिड़ै केर कोनहु एक जाति (SINGLE BIOLOGICAL SPECIES / MONOPHYLETIC TERM) केर बोध नञि होइत अछि अपितु ई शब्दसभ एकाधिक वा बहुजातिबोधक (MULTI- / POLYPHYLETIC) शब्द थिक ।
मैथिली पाक्षिक इण्टरनेट पत्रिका “विदेह” केर 203म अंक (01 जून 2016) (वर्ष 9, मास 102, अंक 203) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
Saturday, November 28, 2015
भँसैत नाह (अप्पन-बीरान कथा संग्रहसँ, तेसर संस्करण) कथाकार : जगदीश प्रसाद मण्डल
भँसैत
नाह
बेर-बेर ऐ घाटपर नाह-डुम्मीक घटना होइ छै तैयो आन घाटसँ बेसी चलती ऐ घाटक रहिते छै। बेसी चलतीक कारण ई अछि जे यात्रीक एहेन धारणा बनले छैन जे छह मासक रस्ता नै चली साल भरिक चली। भलेँ कोनो धार किए ने छह-मसुए हुअए।
छह-मसुआ ई भेल जे, जे धार जेठ-अखारमे मोजैर-फुला सौन-भादोमे पूर्ण जुआनी पाबि दुब्बर-दानर सल-सलिआ धारकेँ तेना ने झाँपि दइ छै जे ओ सल-सलिआ धार ऊपरेसँ झँपा जाइत अछि। तेकर कारण ईहो छै जे बादलो बेइमानी करैए, जेना समुद्र ओकरा जल-वायु रूपमे जलधार बनबै छै तेना ओ (मेघ) बेइमानी करै छै जे केतौ फाटि-फाटि बरसै छै तँ केतौ झकसबो नदारथ कऽ दइ छै। मुदा तैयो अपन दोख कहाँ मानैए। बुर्ड़ाक भऽ छाती खोलि बजैए जे समुचित दिशामे बढ़ए चाहै छी, मुदा हवाक झोंक तेना ने छिड़िया दइए जे राइ-छीती भऽ जाइ छी।
मेघक दमगर विचार सुनि धार पार करब यात्री मानियेँ लइए। ओना घाटक चलतीक दोसरो कारण छै जे दोसर-तेसर घाट पार करैमे कनी समैओ बेसी लगै छै आ रस्तो कनी बलुआह टपऽ पड़ै छै। तँए ओइ घाट सबहक कम चलती रहै छै।
ओना तीन बेर नाह-डुम्मी भेल, से सभ यात्रीकेँ बूझल छै मुदा पानिमे कि कोनो गाछक घटना होइ छै जे हाड़-पाँजर टुटत, तँए जिनगीक तँ एते गारंटी भाइए जाइ छै हाड़-पाँजर तोड़ि काहि काटि जे मरब तइसँ नीक ने भेल जे पानियोँ पीब आ डुमकी कटैत प्रवाहो भाइए जाएब।
ओना एहेन घटना पहिनौं भेल मुदा औझुका जकाँ नै भेल छल। जेहने वैतरणी पार करैबला माझी तेहने यात्री। कहू जे कनीए हटि चौरगर धारक पेट छै। चौरगर भेने ऊपर आबि, गहींरसँ समतल भऽ गेने पार करब अधिक बिसवासू होइ छै, से नै चलि साँकर होइत पार करब उकड़ू होइते अछि। नैयाकेँ ने खेबाक चिन्ता होइ छै आ ने मरैया-जीबैयाक। ओ ने कहियो मरत आ ने घाट छोड़त। तँए जँ गीत गाबि नाह नै चलबए तँ मरदानी की आ बिनु मरदानी जिनगानी की। तहूमे जलतरंगसँ लऽ कऽ कठतरंग धरिक साज-सजल रहत आ बौक भेल देहकेँ कठुऔने रहत तँ कठुआइत-कठुआइत तेना कठुआ जाएत जे बुझबे ने करबै जे कठुआएल छी आकि कठगर। मुदा कठगर बेसी गतिगर होइ छै।
ओही साँकर पेट देने यात्री सभ ओइ पार जेबाक जोर केलक। ओना नैयाक मन खतरापर जरूर रहै मुदा यात्रीए जुतिसँ चलब अपन कर्तव्य बूझि बेसी जोरो ने केलक। तेतबे नै रहै, मनमे ईहो रहै जे धार पार करब कर्तव्य छी आकि ई घाट-उ घाट करब। अपनाकेँ भीतरे-भीतर नैया अपमानित जकाँ होइत देखलक। से केना मानैत।
बीच धारक पानि ओहने समटा कऽ तेज भऽ गेल छल जेकरा तोड़ि नाह पार करब कठिन बूझि पड़लै। मुदा यात्रीक ढीठपाना एहेन जे जलप्रवाह भऽ जाइ तँ भऽ जाइ मुदा रस्ता नै छोड़ब। बीच धारमे नाहकेँ पहुँचते नैया बाजल-
“यात्री भाय, समधान भऽ जाउ, भऽ सकैए बीचमे कहीं भकमोड़ ने लऽ लिअए। अपन-अपन भार अपना-अपना ऊपर रहल। हमर केकरो ने।”
यात्रीक बीच कटौझ शुरू भेल। किछु आगूसँ बानर जकाँ काटब शुरू केलक तँ किछु पाछूसँ मूस जकाँ कटनियाँ करए लगल। मुदा तही बीच एकटा यात्री जोरसँ बाजल-
“जखन नाहमे सवार भेलौं तखन ओइ पार गेने बिना नै छोड़ब।”
ओइ यात्रीक गपक अन्तिम विराम भेबो ने कएल छल आकि अपनेमे कुकुड़-कटौझ शुरू भेल। जोर-जोरसँ एक-दोसरकेँ पकड़बो केलक आ चांगुरक संग दाँतोसँ दकड़ब शुरू केलक। नाह हिलडोल करए लगल। नैया बाजल-
“यात्री भाय, जेकरा जेहेन लूरि-बूधि अछि से तेना बँचब, नै तँ नाहक संग बिच्चेमे डूमि जाएब।”
नैयाक बात सुनि पहिलुके यात्री दोहरबैत बाजल-
“कियो करए आपले माएले ने बापले।”
बजैत धारमे कूदि गेल।
भकमोड़क नाह चकभौर काटए लगल। बामी-दहिनी जलधार पाबि एकोशिया भऽ गेल, बानरक तराजू जकाँ यात्री दोसर दिस झूकि गेल। एकोशिया भार पड़ने नाहो एकोशिया होइत-होइत पनिआ गेल। नाहक संग यात्री आ पनिआएल पेट, बिच्चे धारमे डूमि गेल।¦¦
Subscribe to: Post Comments (Atom)


text:
मैथिल लोक के लेल एकटा नीक खबर अछि. आकाशवाणी केंद्र दरभंगा सं आब मैथिली मे सुगम संगीत के प्रसारण होएत. शुरू मे मैथिली सुगन संगीत के प्रसारण दु दिन होएत जकरा बाद मे बढ़ा कs सभ दिन करि देल जाएत. एहि मे मैथिली गीतनाद... भजन... गजल के प्रसारण होएत. एहि कदम सं त मैथिलीक लोकप्रियता त बढ़बे करत गायक... संगीतकार आओर गीतकार सभ के रोजगार सेहो मिलतन्हि. दरभंगा आओर आसपास के इलाका के लोक सभ एकर फायदा उठा सकय छथिन्ह. एकटा नीक गप्प आओर ई अछि जे एकटा गीतकार सं साल मे पांचेटा गीत लेल जएतन्हि . एकर फायदा ई होएत जे साल मे सय... सवा सय कलाकार के... गीतकार के मौका मिलतन्हि. गीतकार के गीत के सवा 6 सय रुपया के हिसाब सं पाई देल जएतन्हि. एकरे संग गायक के साढ़े 9 सय आओर संगीतकार के साढ़े बारह सय रुपया देल जाएत. एकरा लेल कलाकार के चयन आओर स्वर परीक्षा प्रक्रिया शुरू कs देल गेल अछि. आवेदन लेल जा रहल अछि. 24 फरवरी सं 27 फरवरी धरि स्वर परीक्षा लेल जाएत. चुनल कलाकार के डाक आओऱ फोन सं सूचित करि देल जाएत.
दरभंगा आकाशवाणी सं मैथिली मे समाचार बुलेटिन शुरू होए के बादहिं सं मैथिली मे सुगम संगीत के कार्यक्रम शुरू करय के मांग भs रहल छल. आकाशवाणी महानिदेशालय सं एकर अनुमति सेहो मिलि गेल अछि. मैथिली के मान्यता मिलला केर बाद सं एकर विकास के लेल काज भs रहल अछि. आगां जाs क मैथिली के आओर कार्यक्रम सभ शुरू भs सकैत अछि. बस बीच...बीच मे नेता सभ...अफसर सभ के हुरकारैत रहय के जरूरत अछि.


text:
गामक तिला संक्रांति
बच्चा मे जखन गाम मे रहय छलौं तं तिला संक्रांति केर बड़ उमंग रहैत छल. पावनि सं पहिने चूड़ा कुटैनाए... मुरही भुजैनाय... गुड़ खरीदनाय... तिल धोनाय... सूखैनाय... तिलबा बनैनाय सभ चारि-पांच दिन पहिनहिं सं शुरू भ जाएत छल.
गाम मे पहिने उजरका तिल सं तिलबा नहि बनैत छल. करिकबा तिल के धो...सूखा ओकर छिलका हटा तखन तिलबा बनैल छल. बड़ परिश्रम लगैत छल एहिमे. आब त उजरका तिलसं तिलबा बनैनाए एकदम आसान भ गेल अछि.
गाम मे एहन होए छल जे पावनि सं पहिने तिलबा खाए लेल नहि मिलैत छल. तिला संक्रांति के नहैला के बाद... तिल ... दक्षिणा-सीधा छूला के बादहिं खाए लेल मिलैत छल.
नहैनाएओ ओना नहि... गामक नदी- पोखर मे जाsक पांच-सात डूबकी लगा क अएला के बाद. गाम मे घरक पास नदी नहि छल त पोखर सं थरथराएत आबैत छलहुं नहा क. माय ... दीदी सभ झट सं डगरा मे राखल तिल... सीधा केर चावल-दक्षिणा सभ छूअ लेल कहैत छलीह.
कपड़ा बदलि घूर आ बोरसी के पास बैस जाए छलहुं खादी के मोटका चादर लपैटि. फेर आबैत छल फुलहा थारी मे दही सं ढकल चूड़ा... आलू-मटर केर रसदार तरकारी... अचार ... मुरलाई... चूड़लाई आओर तिलबा.
आनंद आबि जाएत छल. ठंड मे दही- चूड़ा खाए के स्वर्गीक आनंद एकदम हरिंमोहन झा जीक चूड़ा दही चीनी जकां. एहि दिन के बाद मास धरि तिलबा- लाई चलैत रहैत छल.
गाम सं बाहर रहला पर सेहो ई सभ होएत अछि मुदा गाम वाला आनंद शहर मे नहि मिलैत अछि. पावनि त्योहार पर गाम-घर किछ बेसि याद आबैत अछि .
ठंड मे तिला संक्रांति के अपन विशेष महत्व अछि. ई लोक के सेहत... स्वास्थ्य सं जुड़ल पावनि अछि. जाड़ मे तिल...गुड़ खनाय स्वास्थ्य के लेल नीक मानल जाएत अछि. गरीब लोक के सेहो काए लेल मिलय एहि लेल तिलबा- लाई बांटल सेहो जाएत अछि.
मकर संक्रांकि मनाबय के एकटा कारण एहि दिन सूर्य के दक्षिणायन सं उत्तरायन मे प्रवेश करनाय अछि. यानी सूर्य देव धनु राशि सं मकर राशि मे प्रवेश करैत अछि. एहि दिन मलमास खत्म होएत अछि.
सूर्य देवता के मकर रेखा सं उत्तरी कर्क रेखा मे जनाए उत्तरायन कहाएत अछि आओर कर्क रेखा सं दक्षिण मे मकर रेखा के ओर जनाए दक्षिणायन कहलाबैत अछि. एहि दिन के बाद शुभ काज करनाए शुरू भ जाएत अछि.
गाम मे छी त जमि क चूड़ा दही तिलबा के आनंद लिअ ...नहि छी त बाजार सं खरीदल दही...चूड़ा... तिलकुट खाएय गाम के याद करु. अहां सभ के तिला संक्रांति केर शुभकामना.
हमर ईमेल:-hellomithilaa@gmail.com
Subscribe to: Post Comments (Atom)


text:
पटना। मुख्यमंत्री नीतीश कुमार अपन संपत्ति क पूरा विवरण द देलथि अछि। मुख्यमंत्री सचिवालय क अनुसार सब मंत्री अपन संपत्ति क पूरा विवरण मुख्यमंत्री कए सौंप देलथि अछि। कैबिनेट सचिव अफजल अमानुल्लाह स जखन एहि संबंध मे गप भेल त ओ कहला जे पूरा विवरण कए वेबसाइट पर राखि देल गेल अछि। नीतीश सरकार में सबस धनीक मानव संसाधन मंत्री पीके शाही छथि, हुनका लग करीब चारि करोड क संपत्ति अछि, जखन कि श्रम मंत्री जनार्दन सिंह सिग्रीवाल क लग मे सबस कम राशि अछि। हुनका लग मे नकद क नाम पर मात्र पांच हजार टका अछि आ वाहन क नाम पर एकटा मार्शल जीप। 10 ग्राम सोना अछि आ 6 लाख क एलआइसी। पैतृक जमीन जरूर अछि मुदा सिग्रीवाल सेहो कर्जदार छथि।
मंत्री द्वारा संपत्ति क विवरण मे बड रोचक अंदाज मे जानकारी देल गेल अछि। गाय स लकए स्कूटर आ रिवाल्वर आ रायफल तक क सूचना सेहो अछि। पथ निर्माण मंत्री नंदकिशोर यादव कहला जे हुनका लग मे वाहन क नाम पर दूटा अंबेसडर कार आ एकटा स्कूटर अछि। खाद्य आपूर्ति एवं उपभोक्ता मामला क मंत्री श्याम रजक क बैंक मे 2.64 आ 4.66 लाख टका अछि। दसटा एलआईसी पालिसी अछि आ दस हजार क बांड। पटना मे दूटा प्लाट अछि, मुदा ओ कर्जदार सेहो छथि। विधि मंत्री नरेंद्र नारायण यादव क लग मे नकद केवल 85 हजार टका अछि। एकटा बोलेरो अछि। तीनटा बैंक एकाउंट आ ओहि मे 41 हजार टका अछि। कनिया लग मे 50 ग्राम सोना आ दूटा गाय अछि। नरेंद्र नारायण यादव सेहो कर्जदार छथि। विज्ञान आ प्रौद्योगिकी मंत्री गौतम सिंह अपन रायफल आ रिवाल्वर तक क जानकारी सार्वजनिक करि देलथि अछि। हुनका लग मे एकटा स्कार्पियो अछि। एक लाख क एनएससी आ तीनटा पैतृक मकान अछि। तीनटा बैंक एकाउंट अछि। एकटा एकाउंट मे 8.11 लाख जमा अछि।
नीतीश कुमार, मुख्यमंत्री चल सम्पत्ति । नकद-31760, बैंक मे जमा करीब 57 हजार, कार 2003 माडल क सैंट्रो, 47 हजार क गहना आ करीब 1.67 लाख क गाय, टीवी-फ्रिज, एसी, कूलर आदि)। अचल सम्पत्ति: दिल्ली मे फ्लैट, वर्तमान मूल्य 40 लाख। देनदारी: पटना एसबीआई सचिवालय शाखा मे 1.93 लाख क कर्ज। पुत्र निशांत क नाम 1769 नकद, बैंक मे जमा करीब 41 लाख, विभिन्न फंड मे करीब 1.10 लाख बाजार मूल्य, डाकघर योजना मे करीब 14 लाख, स्वर्णाभूषण- 9.2 लाख, कृषि भूमि- 6 एकड़ 96 डिसमिल वर्तमान बाजार मूल्य 31.34 लाख। गैर कृषि भूमि-कल्याण बिगहा मे 7 डिसमिल आ पीपुल्स को-आपरेटिव कालोनी कंकड़बाग मे 2524 वर्गफुट मे मकान, आवासीय/व्यावसायिक भवन-कल्याण बिगहा मे 1.31 लाख क आ बख्तियारपुर मे 8.27 लाख क।
सुशील कुमार मोदी, उप मुख्यमंत्री नकद करीब 26 हजार, बैंक मे 10.56 लाख। बांड-शेयर आदि 1.83 लाख। एनएससी-एलआईसी 1.89 लाख। मारूति स्विफ्ट। आभूषण 1.52 लाख। अन्य सम्पत्ति 5.26 लाख। गाजियाबाद मे पत्नी क साथ संयुक्त नाम पर 1610 वर्गफुट 14.49 लाख आ यूपी क गौतम बुद्ध नगर मे पत्नी क संग संयुक्त 36.70 लाख क भवन। देनदारी आईसीआईसीआई दिल्ली क 29.50 लाख। रिश्तेदार स 10.70 लाख क कर्ज। सरकारी बकाया 2.50 लाख। पत्नी क नाम नकद 9400, बैंक मे 15 लाख, बांड-शेयर मे 30700, एनएससी-एलआईसी 1.33 लाख, आभूषण 6.84 लाख। पुत्र उत्कर्ष क नाम नकद 6500, बैंक मे 6.45 लाख, बांड-डिबेंचर 1800, डाकघर मे 2.22 लाख। आभूषण 85500 क। दोसर पुत्र अक्षय क लग मे नकद 5500, बैंक मे करीब 7 लाख। बांड-शेयर आदि मे 1800, डाकघर मे 2.22 लाख। आभूषण 76000 क।
नंदकिशोर यादव, पथ निर्माण मंत्री 15 हजार नकद, बैंक मे जमा करीब 18 लाख, एनएससी आ एलआईसी प्रीमियम 1.09 लाख, दूटा एम्बेसडर कार आ बजाज स्कूटर आ 2.02 लाख क आभूषण। एकर अलावा 17 लाख क गैर कृषि भूमि आ फतुहा मे औद्योगिक परिसर मे 10 लाख क प्लाट। देनदारी शून्य।
रमई राम, राजस्व मंत्री नकद 25 हजार, बैंक एफडी 9.91 लाख, बैंक मे जमा करीब 12 लाख। एनएससी-एलआईसी करीब 4.90 लाख। एम्बेसडर कार। स्वर्णाभूषण 1.30 लाख। मुजफ्फरपुर मे 2 लाख क जमीन। पत्नी क नाम नकद 1 लाख, बैंकों मे करीब 8 लाख, एनएससी-एलआईसी करीब 90 हजार आ 4.17 लाख क आभूषण। मुजफ्फरपुर मे तीनटा स्थान पर करीब 14.50 लाख क 172 डिसमिल जमीन। मुजफ्फरपुर आ पटना मे 50 लाख क व्यावसायिक आ आवासीय भवन।
वृशिण पटेल, सूचना मंत्री नकद 5 लाख। बैंक मे जमा 18.76 लाख। बांड-डिबेंचर आदि 5.50 लाख, एनएससी-एलआईसी आदि करीब 5 लाख। मारूति स्विफ्ट कार। कृषि भूमि 32.5 लाख, पटना मे 48.50 लाख आ हाजीपुर मे 38.25 लाख क भवन। पत्नी क बैंक मे जमा 5.15 लाख, एनएससी-75 हजार, आभूषण 5.24 लाख लगभग। पुत्री क नाम बैंक मे 1.21 लाख। देनदारी शून्य।
स्वास्थ्य मंत्री अश्विनी चौबे: नकद 55 हजार, बैंक मे 5.14 लाख, डाकघर-एलआईसी आदि 8.29 लाख, टाटा सफारी, आभूषण- करीब 2.39 लाख। कृषि आ पैतृक भूमि 15 लाख। संयुक्त भवन 7 लाख क। बैंक लोन 5.26 लाख। सरकारी बकाया 34586 रुपए। पत्नी क नाम नकद 90 हजार, बैंक मे 1.38 लाख। डाकघर-एलआईसी मे 13.40 लाख। आभूषण करीब 5 लाख। पटना क एसके पुरी मे फ्लैट 34.71 लाख क। सरकारी बकाया 2 लाख।
विजय कुमार चौधरी, जल संसाधन मंत्री नकद 24 हजार, बैंक मे 1.90 लाख, शेयर 1.50 लाख, दूटा बीमा पालिसी 1.30 लाख, मारूति अल्टो, आभूषण 20 हजार। अचल सम्पत्ति-कृषि भूमि समस्तीपुर मे 12 कट्ठा 16 धुर 25 लाख क, समस्तीपुर मे चारि लाख क भवन। देनदारी शून्य। पत्नी क लग मे नकद 1.54 लाख, बैंक मे 13705 टका, यूटीआई मे 30 हजार, दूटा बीमा पालिसी 79 हजार, आभूषण 4 लाख, अन्य सम्पत्ति 11.89 लाख। अचल सम्पत्ति- पटना क गोला रोड मे 2.75 कट्ठा 8 लाख रुपए क।
चंद्रमोहन राय, लोक स्वास्थ्य अभियंत्रण मंत्री नकद 20 हजार, बैंक मे संयुक्त खाता सहित करीब 25 लाख, म्युचुअल फंड-शेयर मे करीब 23 लाख, एसबीआई मे एफडी 1 लाख। तवेरा 5.75 लाख। अचल सम्पत्ति- कृषि भूमि राम नगर मे 5.64 लाख। भवन पैतृक 2 लाख, ग्रेटर नोयडा मे फ्लैट 800 वर्गफुट 10 लाख क, दोनाली बंदूक 15 हजार क, राइफल 30 हजार क। देनदारी शून्य। पत्नी क नाम नकद 10 हजार, बैंक मे 3.57 लाख, एफडी 2.42 लाख, बीमा 8.19 लाख, आभूषण 3 लाख। अचल सम्पत्ति 8.10 लाख क। भवन पटना क जमाल रोड मे 20 लाख क फ्लैट।
परवीन अमानुल्लाह, समाज कल्याण मंत्री नकद 30 हजार, बैक मे 2.64 लाख, शेयर 1.20 लाख, बीमा 5 लाख, स्कार्पियो, आभूषण 15 लाख, .22 बोर क रिवाल्वर 40 हजार क। अचल सम्पत्ति – कृषि भूमि पटना मे 20 कट्ठा पांच लाख क। नयी दिल्ली क मयूर विहार मे फ्लैट 25 लाख क। पति अफजल अमानुल्लाह वरीय आईएएस अधिकारी । नकद 96 हजार, बैंक मे 10.29 लाख, शेयर-बांड आदि मे 2 लाख, बीमा 6.75 लाख, मारूति वैगन-आर, आभूषण 4 लाख, रिवाल्वर 67 हजार क, राइफल 30 हजार क, दोनाली बंदूक 20 हजार क। अचल सम्पत्ति- गैर कृषि भूमि पटना मे 2.1 कट्ठा 5.5 लाख क। एकर अतिरिक्त पटना, पुणे मे भवन-सम्पत्ति।


text:
कलकत्ता: मिथिला विकास परिषदक सात सदस्यीय प्रतिनिधिमंडल पूर्व निर्धारित कार्यक्रमक अनुसारे अध्यक्ष अशोक झा, राघवेन्द्र झा, श्रीमती शैल झा, श्रीमती रूपा चौधरी ,पंडित नन्द कुमार झा, गौरीशंकर मिश्रा आ रघुनाथ चौधरी राजभवन मे पश्चिम बंगालक राज्यपाल केसरी नाथ त्रिपाठी सं भेँट क' ज्ञापन देलक। पश्चिम बंगाल में रहनिहार लाखो मिथिलावासीक विभिन्न समस्या पर राज्यपालक धियान आकृष्ट कएल गेल. जाहि मे कलकत्ता विश्वविद्यालय मे फेर सं मैथिली कें पाठ्यक्रम मे शामिल करब, मैथिली अकादमी केर स्थापना, पूर्वोत्तर भारतक सांस्कृतिक केंद्र द्वारा मैथिली मे कार्यक्रम करयबाक प्रावधान, संगहि राजमार्ग पर डॉ राजेन्द्र प्रसाद केर मूर्ति स्थापना शामिल छल. एकर संगहि परिषद द्वारा प्रस्तावित वेद ओ संस्कृत केंद्र लेल जमीन उपलब्ध करयबाक मांग सेहो कएल गेल.
राज्यपाल महोदय कें मिथिलाक पाग पहिरा तथा मिथिला पेंटिंग्स सं सजायल अंग बस्त्र मिथिला विकास परिषद द्वारा प्रकाशित सभ पुस्तक कविपति विद्यापतिक मॉडल प्रदान क' माला पहिरा सम्मान देखाओल गेल. (Report: मिथिमीडिया ब्यूरो)


text:
कार्तिकेय
कार्तिकेय वा मुरुगन (तमिल भाषा: முருகன்), एक लोकप्रिय हिन्दू देवता छी आ हिनकर अधिकतर भक्त तमिल हिन्दू अछि । हिनकर पूजा मुख्यत: भारतक दक्षिणी राज्यसभ आ विशेष करि तमिलनाडुमे कएल जाइत अछि एकर अतिरिक्त विश्वमे जतय कतौ भी तमिल निवासी/प्रवासी रहैत अछि जाहिना कि श्रीलंका, मलेसिया, सिङ्गापुर आदिमे सेहो ई पुजल जाइत अछि। हिनकर छ: सभसँ प्रसिद्ध मन्दिर तमिलनाडुमे स्थित अछि। तमिल ई तमीज कादुवुल वा तमिलसभक देवता कहिक सम्बोधित करैत अछि, ई भारतक तमिलनाडु राज्यक रक्षक देव सेहो छी।
कार्तिकेय जी शिव पार्वतीक पुत्र छी तथा सदैव बालक रूप ही रहैत अछि। मुद्दा उनकर ई बालक स्वरूपक सेहो एकटा रहस्य अछि।
कार्तिकेयक नाम[सम्पादन करी]
संस्कृत ग्रन्थ अमरकोषक अनुसार कार्तिकेयक निम्न नाम अछि:
- १. कार्तिकेय
- २. महासेन
- ३. शरजन्मा
- ४. षडानन
- ५. पार्वतीनन्दन
- ६. स्कन्द
- ७. सेनानी
- ८. अग्निभू
- ९. गुह
- १०. बाहुलेय
- ११. तारकजित्
- १२. विशाख
- १३. शिखिवाहन
- १४. शक्तिश्वर
- १५. कुमार
- १६. क्रौञ्चदारण


text:
झारखण्ड
झारखण्ड अर्थात 'झार' वा 'झाड़' जे स्थानीय रूपसँ 'वन'के पर्याय छी आ 'खण्ड' अर्थात टुकड़ा सँ मिल बनल अछि । अपन नामक अनुरुप ई मूलतः एक वन प्रदेश छी जे झारखण्ड आन्दोलनक फलस्वरूप (जकरा बादमे किछ लोकसभद्वारा वनाञ्चल आनदोलनक नामसँ जानल जाइत अछि) सृजित भेल । प्रचुर मात्रामे खनिजक उपलबध्ताक कारण एकरा भारतक 'रूर' सेहो कहल जाइत अछि जे जर्मनीमे खनिज-प्रदेशक नामसँ विख्यात अछि ।
७२ वर्ष पहिने आदिवासी महासभा जयपाल सिंह मुण्डाक अगुआईमे अलग 'झारखण्ड' क सपना देखलक । भारतक केन्द्र सरकारद्वारा एकरा सन् २००० १५ नवम्बर (आदिवासी नायक बिरसा मुण्डाक जन्मदिन) क अवसरमे अठ्ठाइसम राज्य बनाए देलक । बिहारक दक्षिणी हिस्साक विभाजित करि झारखण्ड प्रदेशक सृजन कएल गेल छल । औद्योगिक नगरी राँची एकर राजधानी छी । ई प्रदेशक अन्य पैग शहरसभमे धनबाद, बोकारो आ जमशेदपुर शामिल अछि ।[३] एकर क्षेत्रफल ७९,७१० किमी२ (३०,७७८ वर्ग माइल) रहल अछि ।
विषय सूचीसभ
इतिहास[सम्पादन करी]
भूगोल[सम्पादन करी]
जनसङ्ख्या[सम्पादन करी]
प्रमुख केन्द्र[सम्पादन करी]
पर्यटन[सम्पादन करी]
सन्दर्भ सामग्रीसभ[सम्पादन करी]
- ↑ "झारखण्ड", Registrar General & Census Commissioner, India, अभिगमन तिथि १३ फरबरी २०१७।
- ↑ "official language of Jharkhand", अभिगमन तिथि ४ फरबरी २०१७।
- ↑ "Jharkhand – At a Glance"।
बाह्य जडीसभ[सम्पादन करी]


text:
उद्धारक योजना की अछि / उद्धारक बाट कोन अछि?
प्रश्न: उद्धारक योजना की अछि / उद्धारक बाट कोन अछि?
उत्तर: की, अहॉ भुखाएल छी? शारीरिक रूप स’ भुखाएल नहि, बल्कि अहॉके जीवनमे कोनो आओर चीजक भूख अछि? की, अहॉमे भीतर तक कोनो एहन वस्तु अछि जे कि कखनो संतुष्टर होएत नहि प्रतीत होइत अछि? जँ एहन वस्तुक अछि त’ यीशु एकटा बाट छथि! यीशु कहने छथि, "जीवनक रोटी हम छी : जे हमरा लग आओत ओ कखनो भुखाएल नहि रहत आओर जे हमरा पर विश्वा स करत, ओ कखनो प्या सल नहि रहत" (यूहन्नाि ६:३५)।
की, अहॉ भुतला गेल छी? की, अहॉ जीवनमे कोनो बाट या मंजिल नहि ताकि सकल छी? की, एहन लगैत अछि जेनाकि केयो बिजली बुझा देने छै आ अहॉ ओकरा जराबय लय बटन ताकबामे असमर्थ छी? जँ ऐहन अछि, त’ यीशु एकटा बाट छथि! यीशु दावा कएने छलाह, "दुनियाक इजोत हम छी; जे हमरा पाछू रहत ओ अन्हाऐरमे नहि चलत, बल्कि जीवनक इजोत पाओत" (यूहन्नाह ८:१२)।
की, अहॉके कखनो एहन बुझायत अछि जे कि अहॉक जीवनक केबाड़ बन्दट भए गेल अछि? की, अहॉ सिरफ यैह जनबाक लेल बहुतो केबाड़ खटखटेलहुं, जे ओकर पाछू सिर्फ खालीपन आ अर्थहीनता छै? की, अहॉ एकटा पूर्णताक जीवनमे घूसैक दिस ताकि रहल छी? जँ एहन छै त’ यीशु एकटा बाट छथि! यीशु घोषणा कएने छलाह जे, "गेट हम छी; यदि हमरा स’ घूसत त’ उद्धार पाओत, आ बाहर–भीतर आएल–जाएल करत आ चारा पाओत" (यूहन्नाओ १०:९)।
की, आन लोकसभ हरदम अहॉके निचा देखबैत अछि? की, अहॉक संबंध सतही आ खाली अछि? की, अहॉके एहन लगैत अछि जे सभकियो अहॉ स’ फायदा उठाब’ चाहि रहल अछि? यदि एहन अछि त’ यीशु एकटा बाट छथि! यीशु कहने छलथिन्हा जे, "हम नीक चरवाहा छी, एकटा नीक चरवाहा अपन भेड़क लेल अपन जानो दैत अछि... हम अपन भेड़ के जनैत छी आ हमर भेड़ सभ हमरा जनैत अछि" (यूहन्नाज १०:११,१४)।
की, अहॉके अजगुत लगैत अछि जे एहि जीवनक बाद की होइत अछि? की, अहॉ ओहि वस्तुछक लेल अपन जीवन, जे केवल सड़ैत आ बीझ (दीबार) खैत अछि, ओकरा जीबैत थाकि गेल छी? की, अहॉके जीवनक माने पर संदेह होएत अछि? की, अहॉ मरलाक उपरांतो जीबए चाहैत छी? यदि एहन अछि त’ यीशु एकटा बाट छथि! यीशु घोषणा कएने छथि जे, "पुनरूत्थाछन आ जीवन हमहीं छी; जे कियो हमरा पर विश्वा.स करैत छथि ओ जँ मरिओ जाएत त’ फेर स’ जीव जाएत। आओर जे कियो जिवैत अछि आ हमरापर विश्वाेस करैत अछि ओ अनन्तओकाल धरि नहि मरत" (यूहन्ना ११:२५.२६)।
बाट की अछि? सत्यत की अछि? यीशु उत्तार देलथिन्हत, "बाट, सच्चाीई आ जीवन तीनू हमहीं छी; हमरा बिना कियो परमपिता लग पहुँच नहि सकैत अछि" (यूहन्नाी १४:६), जे भूख अहॉके बुझा रहल अछि ओ एकटा आत्मिक भूख अछि, आओर एकरा केवल यीशु पूरा कए सकैत छथि। मात्र यीशुए टा ऐहन छथि जे अन्हाार के मिटा सकैत छथि। यीशु एकटा संतुष्टा जीवनक फाटक छथि। यीशु एकटा संगी आ चरवाहा छथि जिनका अहॉ ताकि रहल छलियन्हि। यीशु एहि संसारमे आ आगुओक संसारक जीवन छथि। यीशु उद्धारक बाट छथि!
अहॉ अपन भूखक कारण, अहॉके अन्हा रमे हेरा जेबाक डरक कारण, अहॉक जीवनक कोनो मकसद नहि होएबाक कारण, इएह सभ अछि जे अहॉ परमेश्व र स’ अलग भए गेल छी। बाइबिल हमरा बतबैत अछि जे हम सब पाप कएने छी, आ एहि कारण हम परमेश्व।र स’ अलग भए गेल छी (सभोपदेशक ७:२०; रोमियो ३:२३) जे खालीपन अहॉ अपन हृदयमे महसूस कए रहल छी ओ परमेश्व(रक अहॉक जीवनमे नहि होएबाक कारण अछि। हमरा सभक रचना परमेश्वओरक संग संबंध रखबाक लेल कएल गेल छल। परन्तुब अपन पापक कारण हमसभ ओहि संबंध स’ अलग कए देल गेलहुं। एहु स’ खराब ई बात अछि जे हमर सभक पाप समूचा अनन्त तामे, इ जीवन आओर अगिला जीवनमे सेहो परमेश्वमर स’ अलग बनाउने रखबाक कारण रहत (रोमियो ६:२३; यूहन्नाव ३:३६)।
एहि समस्यारक समाधान कोन तरहे भए सकैत अछि? यीशु एकटा बाट छथि! यीशु हमर सभक पाप अपना उपर लए लेलथि (२कुरिन्थिायों ५:२१)। यीशु हमरा बदला मरलाह (रोमियो ५:८), ओ सजा पबैत जकर भागी हम छलहुं। तीन दिनक बाद, यीशु मृत्युो पर अपन प्रभुता के प्रमाणित करैत मरलाक बादो जिब उठलाह (रोमियो ६:४–५)। ओ ऐहन किएक कएलाह? यीशु अपनहि एकर उत्तमर देलाह जे, "एहि स’ बड़का ककरो प्रेम नहि जे कियो अपन संगीक लेल अपन प्राण द’ दिए" (यूहन्ना‘ १५:१३) यीशु मरलाह एहि दुआरे किएक त’ हमसभ जी सकी। अगर हम यीशुमे अपन विश्वाहस रखैत छी त’ हुनकर मृत्युरके हमरा सभक समूचा पापक कीमत चुकता मानि कए धो देल जाइत अछि। तखन हमसभ अपन आत्मिक भूखके संतुष्टि पाबि सकैत छी। फेर स’ इजोत भए जाएत। हम पूर्णताके जीवनमे प्रवेश करब। हम अपन सुच्चा श्रेष्ठट संगी आ नीक चरवाहाके जानब। हम ई जानब जे मरलाक बादो हमरा लग जीवन रहत – यीशुक संग अनन्ति काल धरि स्वईर्गमे एकटा पुनर्जीवित जीवन होयत। "किएक त’ परमेश्व र दुनिया स’ एहन प्रेम रखने छथि जे ओ अपन एकलौता बेटा द’ देलथिन्ह।, जाहि स’ कि - जे कियो हुनका पर विश्वाेस करय ओकर नाश नहि होय बल्कि ओकरा अनन्तश जीवन भेटय" (यूहन्ना ३:१६)।
की, अहॉ एखन जे पढ़लहुँ, ओहि कारण यीशु के लेल किछु निर्णय लेलहुँ की नई? यदि लेलहुँ त’ निचा लिखल "हम आई यीशु के मानि लेलहुँ" वला बटन दबाऊ।
अहॉ एखन धरि जे पढ़लऊ ओहि स’ यीशु के बारेमे कोनो निर्णय लेलहु वाकि नहि? जँ हाँ, त’ कृपा कए क’ "हम आई यीशु के स्वीकार कए लेलहुँ" बटन के दबाउ।
English
उद्धारक योजना की अछि / उद्धारक बाट कोन अछि?


text:
- पोसपुत
- एकटा व्यथा पत्र में
- जखन कनिञा भेलखिन बिमार
- सिपाहि
- डाक्टर
- भाग्य अप्पन अप्पन
- दाग
पुस्तक के खासियत अछि एकर देवनागरी आ तिरहुत लिपि दुनु में लेखन। कथा के संस्मरण शैली में लिखल गेल अछि आ कथाकार युवा वर्ग के मानसिकता के प्रतिबिम्बित करैत छैथ जे कहानी के शैली में नवीनता आनैत अछि।
एहि पुस्तक के पढ़ला पर जतय लेखक के मैथिली भाषा के प्रति लगाव आ ओही में लेखन प्रशंसनीय लागैत अछि ओतहि कथा सभक स्तर के देखि बहुत अफसोस होयत अछि। "डाक्टर" कथा के छोड़ि बाकी कथा मैथिली कथा के स्तर से बहुत नीचा अछि। मैथिली साहित्य में बहुत कम प्रकाशन भेला से स्तरीय पुस्तक के प्रकाशन के लेल आशा कयल जायत अछि आ एहेन में कोनो स्तरहीन पुस्तक के लेल जगह नहि रहि जायत अछि।
आशा जे संतोष जी के अगिला पुस्तक स्तरीय हेतैक आ ओ अपन जगह मैथिली के मानक लेखक में बनाबै में सफल हेता। "कतेक रास बात" हमेशा से मैथिली लेखन आ साहित्य के प्रोत्साहित करैत आयल अछि आ संतोष जी के सेहो धन्यवाद जे ओ हिम्मत क' के आगाँ अयला। एहिना लिखैत रहु आ मैथिली के अपन स्तरीय योगदान दियौक।संतोष जी सँ +977-9841377570 (मोबाइल, नेपाल) पर सम्पर्क साधल जा सकैत अछि।
शुभकामना,
कतेक रास बात


text:
पटना भेल पॉलीवुड Patna Bhel Pollywood
एतबा नहिं पटना मे भोजपुरी फिल्म... सीरियल निर्माण सं जुड़ल गतिविधि बढ़ी गेल अछि. पटना... पॉलीवुड... फिल्म निर्माण के केन्द्र बनि रहल अछि. फिल्म मे पाई लगाबय वाला लोक सभ सेहो आगा अएला अछि. फाइनेंसर सेहो बढ़ला ह. महिन्द्रा एंड महिन्द्रा के इंटरटेनमेंट सेक्शन मुम्बई मंत्रा... यशी फिल्मस के संग मिलि के पांच टा फिल्म बना रहल अछि. पांचु फिल्म के निर्माण अभय सिन्हा जी करथिन्ह. एकरा लेल मुम्बई मंत्रा आओर यशी फिल्मस के बीच करार सेहो भेल. एहि तरहे कहि सकय छी जे मुम्बई मंत्रा पॉलीवुड के फाइनेंस करय वाला पहिल कंपनी बनि गेल अछि.
ई सभ बिहारक लेल नीक संकेत अछि. एकटा बदलाव कतेक बदलाव के अपना संग लाबैत अछि. सभ किछ बदैलि रहल अछि. काज भ रहल अछि. आ एहिना काज होएत रहल त बिहार आगां जरूर बढ़त. जरूरत मैथिली मे सेहो एक दु टा चैनल आबय के अछि. एना भेलाह पर बाजार के नजर एहिठाम पड़त आ जतए बाजारक नजर पड़ैत अछि ओकर विकास तेजी सं होएत अछि. लोक के काज मिलय लगैत अछि. आमदनी बढैत अछि. देश- दुनिया मे नीक छवि बनैत अछि. त अहां सभ सेहो कोशिश करु जे कोई गोटा मैथिली मे चैनल लाबय लेल सेहो आगां बढ़ता आओर मिथिलाक तस्वीर बदलताह.
1 comment:
ई बदलाव जरूरी अछि. जेना आन जगहक लोक बिहारी जनताक दुत्कारैत अछि. ई देखके बिहारी लोक सब अपन स्वाभिमान जगाव आउर कूइद पड़ू बिहार के नवनिर्माण में. जे जहां जई रूप में अछि, उ उहै रूप में काम करू बस बिहार आउर बिहार के बेहतरी खातिर. राज्य के बेहतरी हाइत का भारत के बेहतरी सेहो होइत.ReplyDelete
जहां मिलू कहू जय बिहारी.
वाल्मिकी ने रची रामायण लवकुश को जाने संसार
ये है मरा बिहार ये मेरा बिहार.


text:
सहरसा: सहरसा जिलाक इस्लामिया चौक पर एकटा निजी कोचिंग सेंटर केर शिक्षक पर बुध दिन ओहि कोचिंग में पढ़ैए बाली एकटा छात्रा छेड़छाड़ व अश्लील हरकत करबाक आरोप लगेलैथ आई। छात्राक आरोप केर बाद लोग सभ कोचिंग संचालक केँ नीक सँ पिटाई कs देलक आर जबरदस्त हंगामा सेहो केलक।पुलिस कोचिंग संचालक केँ हिरासत में लs लेलक । पुलिस महिला थाना में लड़की केर बयान दर्ज करवा छानबीन शुरू कs देने अछि।पोलिटेक्निक कॉलेजक नजदीक रहैए बाली छात्रा कहलैथ कि हम कोटा प्लस कोचिंग में पढ़ैत छी। कोचिंग केँ शिक्षक डीके सर हुनका संग छेड़खानी व अश्लील हरकत केलक।एही मामला में पूछताछ करबाक लेल जखन छात्रा केर भाई व सभ लोग कोचिंग सेंटर पहुंचल तsओतैए आरोपी शिक्षक मौजूद नञि छल। मौका पर पहुंचल आक्रोशित लोग सभ कोचिंग संचालक परमेश्वरी मेहता सs लोग सभ शिक्षक केँ बजेबाक मांग केलक। एही दौरान संचालक व एक दु अन्य छात्र सभ उपस्थित लोग सs दुर्व्यवहार केलक। हंगामा हेवाक बाद आसपास केँ लोग सभ सेहो ओही जगह वहां पहुंच गेल।एहीके बाद स्थानीय लोग सभ कोचिंग संचालक केँ मारलक ।उक्त घटनाक जानकारी भेटला पर सदर एस.डी.पी.ओ प्रभाकर तिवारी, सदर थानाध्यक्ष आर.के सिंह सहित बहुत रास पुलिसकर्मी पहुंचल आओर संचालक केँ हिरासत में लs लेलक। सदर एस.डी.पी.ओ बतेलैथ कि लड़की केँ बयान महिला थाना में दर्ज करबैल जा रहल अछि।
#छात्रा संग छेड़छाड़ #सहरसा # मैथिली समाचार


text:
सिडी देशमुख
सिडी देशमुख (पूरा नाम: चिन्तामणि द्वारकानाथ देशमुख, जन्म: १४ जनवरी १८९६, मृत्यु: २ अक्बटुर १९८२) भारतीय रिजर्व बैंकक पहिल भारतीय[२] गभर्नर छल, जेकरा सन् १९४३ मे ब्रिटिश राजद्वारा नियुक्त कएल गेल छल । ब्रिटिश राज हुनका सर क उपाधि देनए छल । एकर पश्चात् ओ केन्द्रीय मन्त्रीमण्डलमे भारतक तेसर वित्त मन्त्रीक रूपमे सेहो सेवा केलक ।
विषय सूचीसभ
जीवनी[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
आकृति:रमन म्यागसेसे पुरस्कार विजेता भारतीय आकृति:पद्म विभूषण


text:
मुंबइ : मुंबइ उपनगर विरार (प.) केर विराटनगरमे बिहार सरस्वती सेवा समिति द्वारा एगारहम पूजनकेर आयोजन भेल. जाहिमे विद्वान पंडित लोकनि द्वारा वेद पाठ ओ रूद्र पाठ भेल. विशेष पूजा आरती ओ पूजन विधि लोककें बेस आकर्षित केलक. एहि अवसर पर पोथीमेलाक संग मिथिला पेंटिंग प्रदर्शनी सेहो लगाओल गेल छल. सांस्कृतिक कार्यक्रममे रंजना झा, कंचन किरण ओ सुरेश आनंद द्वारा लोकगीत प्रस्तुत कएल गेल. सांस्कृतिक कार्यक्रमक प्रभारी मिथिलेश कुमार झा उक्त जनतब देलनि. कार्यकारिणी समिति सदस्य कमलकांत मिश्र (अध्यक्ष), विष्णु कुमार झा (सचिव), जितेन्द्र झा (कोषाध्यक्ष), अशोक झा, अवधेश सिंह, प्रदीप झा, रघुनन्दन साह, राम मिश्र, देवकांत झा, प्रकाश सिंह, दयाकांत ठाकुर ओ आनंद मोहन सहित किशोर झा, अरविन्द झा महत्वपूर्ण भूमिका निमाहलनि.
(रिपोर्ट : मिथिमीडिया ब्यूरो)


text:
हमर गाम छूटि गेल, पेट भरवाक लेल।
भूख लागल अछी एखनहुँ, उमरि बीत गेल।।
नौकरी की भेटल अपनापन छूटल।
नेह डूबल वचन केर आशा टूटल।
दोस्त यार कतऽ गेल, नव लोक अपन भेल।
रही गाम केर बुधियार, एतऽ बलेल।
हमर गाम छूटि गेल, पेट भरवाक लेल।
भूख लागल अछी एखनहुँ, उमरि बीत गेल।।
आयल पाबैन तिहार गाम जाय के विचार।
घर मे चर्चा जे केलहुँ भेटल फटकार।
नहि नीक कुनु रेल, रहय लोक ठेलम ठेल।
कनिया कहली जाऊ असगर, आ बन्द करू खेल।
हमर गाम छूटि गेल, पेट भरवाक लेल।
भूख लागल अछी एखनहुँ, उमरि बीत गेल।।
की कहू मन के बात छी पड़ल काते कात।
लागल छाती पर आबि कियो राखि देलक लात।
घर लागय अछि जेल, मुदा करब नहि फेल।
नया रस्ता निकालत, सुमन ढ़हलेल।।
हमर गाम छूटि गेल, पेट भरवाक लेल।
भूख लागल अछी एखनहुँ, उमरि बीत गेल।।
-श्यामल सुमन, जमशेदपुर


text:
लालू प्रसाद यादव जीक राष्ट्रीय जनता दल...आरजेडी आब राष्ट्रीय पार्टी नहि रहल. चुनाव आयोग एकर राष्ट्रीय पार्टी के रूप मे मान्यता समाप्त करि देलक अछि. ओना सिर्फ आरजेडीsटा नहि पांचटा आओर पार्टी के मान्यता खत्म करि देल गेल अछि.
लालू जी के ई झटका बिहार चुनाव सं ठीक पहिने लागल अछि. ओना एकर बिहार चुनाव पर कोनो खास असर नहि पडबाक चाही. किएक तं लालटेन पार्टी के चुनाव चिन्ह बनल रहत. मुदा पार्टी के राष्ट्रीय पार्टी के रूप मे जे सुविधा मिलैत छल ओ नहि मिलतन्हि हुनका. राष्ट्रीय पार्टी के रूप मे चुनाव के समय आकाशवाणी आओर दूरदर्शन पर जे प्रचार के समय मिलैत अछि से नहि मिलतैन्हि...आओर वोटर लिस्ट के लेल पाई सेहो देबय पडतन्हि.
असल मे राष्ट्रीय पार्टी के दर्जा पाबय लेल कम सं कम चारि राज्य मे पार्टी राज्यस्तरीय दर्जा होबाक चाही... संगहि संग पार्टी के कुल वोटक कम सं कम छह प्रतिशत वोट मिलबाक चाही. मुदा बिहार के संग झारखंड...मणिपुर आओर नगालैंड मे भेल पिछला चुनाव मे पार्टी के प्रदर्शन स्तरीय नहि रहल. जेहि कारण चुनाव आयोग राष्ट्रीय पार्टी के दर्जा खत्म करि देलक.